               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.4.2019
            COM(2019) 165 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη συμπλήρωση των οδηγιών διαπραγμάτευσης για το αναπτυξιακό πρόγραμμα της Ντόχα όσον αφορά τις πλειονομερείς διαπραγματεύσεις κανόνων και δεσμεύσεων για το ηλεκτρονικό εμπόριο

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Στις 13 Δεκεμβρίου 2017, κατά την ενδέκατη υπουργική διάσκεψη του Παγκόσμιου Οργανισμού Εμπορίου (ΠΟΕ), 70 μέλη του ΠΟΕ ενέκριναν κοινή δήλωση σχετικά με το ηλεκτρονικό εμπόριο,
                     1
                   ώστε να ξεκινήσουν διερευνητικές εργασίες για μελλοντικές διαπραγματεύσεις του ΠΟΕ όσον αφορά τις εμπορικές πτυχές του ηλεκτρονικού εμπορίου.

                  Η Ευρωπαϊκή Ένωση (ΕΕ) υποστήριξε σθεναρά το διερευνητικό έργο που διεξήχθη κατά τη διάρκεια του 2018 στο πλαίσιο του ΠΟΕ. Οι διερευνητικές εργασίες ήταν διαφανείς και ανοιχτές σε όλα τα μέλη του ΠΟΕ και εξετάστηκε κάθε εμπορική πτυχή του ηλεκτρονικού εμπορίου η οποία τέθηκε προς συζήτηση από τα συμμετέχοντα μέλη.

                  Μετά την επιτυχή ολοκλήρωση των διερευνητικών εργασιών, τον Δεκέμβριο του 2018, στις 25 Ιανουαρίου 2019 76 μέλη του ΠΟΕ, συμπεριλαμβανομένης της ΕΕ, επιβεβαίωσαν την πρόθεσή τους να αρχίσουν διαπραγματεύσεις στο πλαίσιο του ΠΟΕ σχετικά με εμπορικές πτυχές του ηλεκτρονικού εμπορίου
                     2
                  . Τα συμμετέχοντα μέλη έχουν επιβεβαιώσει ότι επιδιώκουν να επιτύχουν ένα υψηλού επιπέδου αποτέλεσμα που θα βασίζεται στις υφιστάμενες συμφωνίες και πλαίσια του ΠΟΕ με τη συμμετοχή όσο το δυνατόν περισσότερων μελών του ΠΟΕ. Αναγνώρισαν και δεσμεύτηκαν να λάβουν υπόψη τις μοναδικές ευκαιρίες και προκλήσεις που αντιμετωπίζουν τα μέλη, συμπεριλαμβανομένων των αναπτυσσόμενων και των λιγότερο αναπτυγμένων χωρών, καθώς και των πολύ μικρών, των μικρών και των μεσαίων επιχειρήσεων, σε σχέση με το ηλεκτρονικό εμπόριο. Τέλος, επιβεβαίωσαν την πρόθεσή τους να συνεχίσουν να ενθαρρύνουν τη συμμετοχή όλων των μελών του ΠΟΕ, έτσι ώστε να ενισχυθούν περαιτέρω τα οφέλη του ηλεκτρονικού εμπορίου για τις επιχειρήσεις, τους καταναλωτές και την παγκόσμια οικονομία.

                  Κατά συνέπεια, οι διαπραγματεύσεις για το ηλεκτρονικό εμπόριο θα πρέπει να διεξαχθούν σε πλειονομερές πλαίσιο εντός του ΠΟΕ και να παραμείνουν διαφανείς και ανοιχτές σε κάθε μέλος του ΠΟΕ που αποφασίζει να προσχωρήσει. Τα συμμετέχοντα μέλη μπορούν να υποβάλουν οποιαδήποτε πρόταση διαπραγμάτευσης σχετικά με τις εμπορικές πτυχές του ηλεκτρονικού εμπορίου, στην αρχή ή σε μεταγενέστερο στάδιο της διαπραγματευτικής διαδικασίας στο πλαίσιο του ΠΟΕ.

                  Η Επιτροπή έλαβε από το Συμβούλιο, στο πλαίσιο του αναπτυξιακού προγράμματος της Ντόχα (DDA), την εξουσιοδότηση για διαπραγματεύσεις στο πλαίσιο του ΠΟΕ, μεταξύ άλλων, για το εμπόριο στον τομέα των υπηρεσιών και τη διευκόλυνση του εμπορίου, καθώς και για τη σταδιακή ελευθέρωση των εμπορικών κανόνων
                     3
                  . Δεδομένου ότι το ηλεκτρονικό εμπόριο αποτελεί αναπόσπαστο μέρος του τρόπου εμπορίας των υπηρεσιών και των αγαθών
                     4
                  , οι νέες διαπραγματεύσεις του ΠΟΕ για τις εμπορικές πτυχές του ηλεκτρονικού εμπορίου καλύπτονται από την υφιστάμενη εξουσιοδότηση, δεδομένου ότι οι διαπραγματεύσεις για το ηλεκτρονικό εμπόριο ανήκουν στον τομέα του εμπορίου υπηρεσιών, της διευκόλυνσης του εμπορίου και της προοδευτικής ελευθέρωσης των εμπορικών κανόνων
                     5
                  . Ως εκ τούτου, δεν απαιτείται νέα απόφαση του Συμβουλίου που να εγκρίνει την έναρξη διαπραγματεύσεων σύμφωνα με το άρθρο 218 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ).

                  Ωστόσο, ενώ το ηλεκτρονικό εμπόριο δεν αποτελεί νέο θέμα στην ημερήσια διάταξη του ΠΟΕ
                     6
                  , οι πλειονομερείς διαπραγματεύσεις για τις εμπορικές πτυχές του ηλεκτρονικού εμπορίου θα μπορούσαν, ενδεχομένως, να είναι ευρείες και να αφορούν ορισμένα θέματα στα οποία η ΕΕ διαθέτει εσωτερική νομοθεσία αλλά έχει και συγκεκριμένες ανησυχίες, ιδίως όσον αφορά τις διασυνοριακές ροές δεδομένων και τις οπτικοακουστικές υπηρεσίες, καθώς και συγκεκριμένες προτεραιότητες. Ως εκ τούτου, προκειμένου να οριοθετηθούν με μεγαλύτερη ακρίβεια οι διαπραγματεύσεις, η Επιτροπή συνιστά στο Συμβούλιο την έκδοση οδηγιών διαπραγμάτευσης, συγκεκριμένα για τις διαπραγματεύσεις για το ηλεκτρονικό εμπόριο στο πλαίσιο του ΠΟΕ.

                  Οι προτεινόμενες οδηγίες διαπραγμάτευσης αποσκοπούν να διασφαλίσουν ότι η ΕΕ είναι σε θέση να συμμετάσχει στη διαπραγμάτευση για κάθε εμπορική πτυχή του ηλεκτρονικού εμπορίου, η οποία προτείνεται από τα συμμετέχοντα μέλη του ΠΟΕ κατά τη διάρκεια των διαπραγματεύσεων, με πλήρη σεβασμό του κεκτημένου, συμπεριλαμβανομένου του πλαισίου για την προστασία των δεδομένων προσωπικού χαρακτήρα, και των πολιτικών επιλογών της ΕΕ στις εμπορικές διαπραγματεύσεις.

                  Για την ΕΕ, οι στόχοι των διαπραγματεύσεων είναι η ενίσχυση του παγκόσμιου ηλεκτρονικού εμπορίου, η διευκόλυνση των δραστηριοτήτων επιχειρήσεων, συμπεριλαμβανομένων των πολύ μικρών, των μικρών και των μεσαίων επιχειρήσεων, η ενίσχυση της εμπιστοσύνης των καταναλωτών στο επιγραμμικό περιβάλλον και η δημιουργία νέων ευκαιριών για την προώθηση της μεγέθυνσης και της ανάπτυξης χωρίς αποκλεισμούς. Προκειμένου να επιτευχθεί ένα υψηλού επιπέδου αποτέλεσμα, με τη συμμετοχή όσο το δυνατόν περισσότερων μελών του ΠΟΕ, οι κανόνες και οι δεσμεύσεις θα πρέπει να προβλέπουν κατάλληλη ευελιξία για τα μέλη.

                  Το πιθανότερο αποτέλεσμα των διαπραγματεύσεων του ΠΟΕ για το ηλεκτρονικό εμπόριο είναι η θέσπιση ενός συνόλου κανόνων του ΠΟΕ που τα μέλη θα μπορούν στη συνέχεια και μονομερώς να αποφασίσουν να επισυνάψουν στους υφιστάμενους πίνακες δεσμεύσεων που έχουν αναλάβει στο πλαίσιο του ΠΟΕ.

               •Συνέπεια με τις ισχύουσες διατάξεις στον τομέα πολιτικής

                  Οι προαναφερόμενοι στόχοι συνάδουν με τη Συνθήκη για την Ευρωπαϊκή Ένωση (ΣΕΕ) η οποία προβλέπει ότι η ΕΕ θα πρέπει να εργάζεται με στόχο «την προώθηση της ενσωμάτωσης όλων των χωρών στην παγκόσμια οικονομία, μεταξύ άλλων και μέσω της προοδευτικής κατάργησης των περιορισμών του διεθνούς εμπορίου»
                     7
                  .

                  Το Ευρωπαϊκό Συμβούλιο της 28ης και 29ης Ιουνίου 2018 εξουσιοδότησε την Επιτροπή να επιδιώξει τον εκσυγχρονισμό του ΠΟΕ προκειμένου: 1) να ενισχυθεί και να αποκτήσει ικανότητα προσαρμογής σε έναν μεταβαλλόμενο κόσμο και 2) να ενισχυθεί η αποτελεσματικότητά του. Ο εκσυγχρονισμός των δραστηριοτήτων θέσπισης κανόνων του ΠΟΕ, που αποτελεί έναν από τους κύριους στόχους των διαπραγματεύσεων για το ηλεκτρονικό εμπόριο, αποτελεί τον κεντρικό πυλώνα της εν λόγω διαδικασίας.

                  Στις 18 Σεπτεμβρίου 2018 η Επιτροπή υπέβαλε έγγραφο προβληματισμού
                     8
                   σχετικά με τον εκσυγχρονισμό του ΠΟΕ. Στο πλαίσιο της ενίσχυσης της κανονιστικής λειτουργίας του ΠΟΕ, η Επιτροπή υπογράμμισε, μεταξύ άλλων, την ανάγκη να αντιμετωπίσει ο ΠΟΕ τα εμπόδια στο ψηφιακό εμπόριο. Τόνισε ότι «[...] είναι σημαντικό να θεσπιστούν κανόνες για το ψηφιακό εμπόριο, ώστε να αρθούν αδικαιολόγητοι φραγμοί στο εμπόριο με ηλεκτρονικά μέσα, να υπάρχει ασφάλεια δικαίου για τις επιχειρήσεις και διασφαλιστεί ένα ασφαλές επιγραμμικό περιβάλλον για τους καταναλωτές. [...] οι νέοι κανόνες δεν θα πρέπει να καλύπτουν μόνο τις συναλλαγές στον τομέα των υπηρεσιών, αλλά και να εφαρμόζονται σε όλους τους οικονομικούς τομείς.»

                  Η ΕΕ προωθεί συστηματικά φιλόδοξους ρυθμιστικούς κανόνες τόσο για τις τηλεπικοινωνιακές υπηρεσίες όσο και για το ψηφιακό εμπόριο στις διαπραγματεύσεις της για το ελεύθερο εμπόριο. Οι διαπραγματευτικές οδηγίες που προτάθηκαν για τις διαπραγματεύσεις του ΠΟΕ για το ηλεκτρονικό εμπόριο ακολουθούν την ίδια προσέγγιση με εκείνη που ακολουθεί η ΕΕ στις ΣΕΣ της (σημεία 10-12 του παραρτήματος).

               •Συνέπεια με άλλες πολιτικές της Ένωσης

                  Οι κανόνες που προτείνει η ΕΕ στις διμερείς διαπραγματεύσεις, καθώς και εκείνοι που μπορεί να προτείνει η ΕΕ στο πλαίσιο του ΠΟΕ, βασίζονται και συνάδουν πλήρως με τη νομοθεσία της ΕΕ για την εσωτερική αγορά στους τομείς των ψηφιακών εμπορικών συναλλαγών και των τηλεπικοινωνιακών υπηρεσιών.

                  Οι προτεινόμενες οδηγίες διαπραγμάτευσης επιβεβαιώνουν ότι κάθε κανόνας ή δέσμευση που συμφωνείται από την ΕΕ θα πρέπει να συνάδει με το νομικό πλαίσιο της ΕΕ (σημείο 9 του παραρτήματος).

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Άρθρο 207 παράγραφος 3 και παράγραφος 4 πρώτο εδάφιο σε συνδυασμό με το άρθρο 218 παράγραφοι 3 και 4 της ΣΛΕΕ.

                  Σύμφωνα με το άρθρο 207 παράγραφος 3, όταν πρόκειται να διεξαχθούν διαπραγματεύσεις για συμφωνίες σχετικά με την κοινή εμπορική πολιτική, η Επιτροπή υποβάλλει συστάσεις στο Συμβούλιο. Οι διαπραγματεύσεις αυτές διεξάγονται από την Επιτροπή, σε συνεννόηση με ειδική επιτροπή που ορίζεται από το Συμβούλιο για να την επικουρεί στο έργο αυτό και στο πλαίσιο των οδηγιών που μπορεί να της απευθύνει το Συμβούλιο.

                  Το άρθρο 218 παράγραφος 3 της ΣΛΕΕ ορίζει ότι η Επιτροπή υποβάλλει συστάσεις στο Συμβούλιο. Το Συμβούλιο είναι αρμόδιο να εκδίδει αποφάσεις που παρέχουν εξουσιοδότηση για την έναρξη διαπραγματεύσεων και, σύμφωνα με το άρθρο 218 παράγραφος 4 της ΣΛΕΕ, μπορεί να απευθύνει οδηγίες στον διαπραγματευτή και να ορίσει ειδική επιτροπή σε διαβούλευση με την οποία πρέπει να διεξαχθούν οι διαπραγματεύσεις.

                  Όσον αφορά τις διαπραγματεύσεις του ΠΟΕ για το ηλεκτρονικό εμπόριο, το Συμβούλιο ενέκρινε ήδη την έναρξη διαπραγματεύσεων και εξέδωσε οδηγίες προς την Επιτροπή σχετικά με το εμπόριο υπηρεσιών και τη διευκόλυνση του εμπορίου, καθώς και για τη σταδιακή ελευθέρωση των εμπορικών κανόνων στο πλαίσιο του ΠΟΕ, η οποία καλύπτει τους εμπορικούς κανόνες και δεσμεύσεις σχετικά με το ηλεκτρονικό εμπόριο (βλέπε τμήμα 1). Ωστόσο, η έκδοση συμπληρωματικών οδηγιών διαπραγμάτευσης είναι αναγκαία προκειμένου να καθοριστούν με μεγαλύτερη ακρίβεια οι εν λόγω διαπραγματεύσεις. Συνεπώς, η Επιτροπή συνιστά στο Συμβούλιο να εκδώσει απόφαση βάσει του άρθρου 207 παράγραφος 3 και παράγραφος 4 πρώτο εδάφιο σε συνδυασμό με το άρθρο 218 παράγραφοι 3 και 4 της ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

                  Η κοινή εμπορική πολιτική αποτελεί πεδίο αποκλειστικής αρμοδιότητας της ΕΕ δυνάμει του άρθρου 3 της ΣΛΕΕ. Κατά συνέπεια, δεν εφαρμόζεται η αρχή της επικουρικότητας (άρθρο 5 παράγραφος 3 της ΣΕΕ).

               •Αναλογικότητα

                  . Η σύσταση της Επιτροπής συνάδει με την αρχή της αναλογικότητας.

               •Επιλογή της νομικής πράξης

                  Απόφαση του Συμβουλίου της Ευρωπαϊκής Ένωσης σχετικά με τις οδηγίες διαπραγμάτευσης για τις εμπορικές πτυχές του ηλεκτρονικού εμπορίου, για τη συμπλήρωση των οδηγιών που έχουν εκδοθεί προς την Επιτροπή σχετικά με το αναπτυξιακό πρόγραμμα της Ντόχα.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Άνευ αντικειμένου.

               •Διαβουλεύσεις με τα ενδιαφερόμενα μέρη

                  Δεν έχει πραγματοποιηθεί δημόσια διαβούλευση, δεδομένου ότι τα ουσιώδη στοιχεία των διαπραγματεύσεων του ΠΟΕ δεν είναι ακόμη γνωστά.

                  Η Επιτροπή διαβουλεύεται τακτικά με τα ενδιαφερόμενα μέρη, μεταξύ άλλων, στο πλαίσιο της ομάδας εμπειρογνωμόνων για τις εμπορικές συμφωνίες
                     9
                   και του διαλόγου με την κοινωνία των πολιτών
                     10
                  .

               •Συλλογή και χρήση εμπειρογνωσίας

                  Άνευ αντικειμένου.

               •Εκτίμηση επιπτώσεων

                  Σε αυτό το στάδιο δεν απαιτείται εκτίμηση επιπτώσεων, δεδομένου ότι οι διαπραγματεύσεις του ΠΟΕ για το ηλεκτρονικό εμπόριο βασίζονται στην υφιστάμενη εξουσιοδότηση της Επιτροπής από το Συμβούλιο για τις διαπραγματεύσεις στο πλαίσιο του ΠΟΕ (βλ. τμήμα 1). Το αντικείμενο των διαπραγματεύσεων δεν αντιπροσωπεύει νέο τομέα πολιτικής· οι διαπραγματεύσεις αποτελούν συνέχεια των ευρύτερων διαπραγματεύσεων του ΠΟΕ που βρίσκονται σε εξέλιξη εδώ και χρόνια.

               (a)Επιπλέον, έχει καίρια σημασία να ενεργήσει γρήγορα η ΕΕ και να συμμετάσχει ήδη στα πρώτα στάδια των διαπραγματεύσεων.

               (b)Οι επιπτώσεις πιθανών νέων κανόνων και δεσμεύσεων που απορρέουν από τις πλειονομερείς διαπραγματεύσεις στον ΠΟΕ δεν μπορούν να προσδιοριστούν εκ των προτέρων. Πρώτον, επειδή δεν έχουν υποβληθεί ακόμη οι διαπραγματευτικές προτάσεις από τα συμμετέχοντα μέλη του ΠΟΕ. Δεύτερον, επειδή δεν είναι γνωστό ποια μέλη θα αναλάβουν δεσμεύσεις για το σύνολο ή μέρος των νέων κανόνων και υποχρεώσεων του ΠΟΕ.

                  Η ανάγκη εκτίμησης επιπτώσεων θα επανεξεταστεί κατά την ολοκλήρωση των διαπραγματεύσεων του ΠΟΕ.

               •Καταλληλότητα και απλούστευση του κανονιστικού πλαισίου

                  Άνευ αντικειμένου.

               •Θεμελιώδη δικαιώματα

                  Η πρωτοβουλία σέβεται πλήρως τον Χάρτη των Θεμελιωδών Δικαιωμάτων της Ευρωπαϊκής Ένωσης, και ιδίως το άρθρο 8 σχετικά με την προστασία των δεδομένων προσωπικού χαρακτήρα.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η πρωτοβουλία δεν έχει δημοσιονομικές επιπτώσεις.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Άνευ αντικειμένου.

               •Επεξηγηματικά έγγραφα (για οδηγίες)

                  Άνευ αντικειμένου.

               •Αναλυτική επεξήγηση των επιμέρους διατάξεων της πρότασης

                  Άνευ αντικειμένου.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη συμπλήρωση των οδηγιών διαπραγμάτευσης για το αναπτυξιακό πρόγραμμα της Ντόχα όσον αφορά τις πλειονομερείς διαπραγματεύσεις κανόνων και δεσμεύσεων για το ηλεκτρονικό εμπόριο

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 και παράγραφος 4 πρώτο εδάφιο σε συνδυασμό με το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Στις 13 Δεκεμβρίου 2017, κατά την ενδέκατη υπουργική διάσκεψη του Παγκόσμιου Οργανισμού Εμπορίου (ΠΟΕ), 70 μέλη του ΠΟΕ ενέκριναν κοινή δήλωση σχετικά με το ηλεκτρονικό εμπόριο
                  11
               , ώστε να ξεκινήσουν διερευνητικές εργασίες για μελλοντικές διαπραγματεύσεις του ΠΟΕ όσον αφορά τις εμπορικές πτυχές του ηλεκτρονικού εμπορίου.

               (2)Στις 25 Ιανουαρίου 2019 76 μέλη του ΠΟΕ επιβεβαίωσαν την πρόθεσή τους να αρχίσουν διαπραγματεύσεις στο πλαίσιο του ΠΟΕ σχετικά με εμπορικές πτυχές του ηλεκτρονικού εμπορίου
                  12
               .

               (3)Στο πλαίσιο του αναπτυξιακού προγράμματος της Ντόχα, το Συμβούλιο ενέκρινε την έναρξη διαπραγματεύσεων στο πλαίσιο του Παγκόσμιου Οργανισμού Εμπορίου και απηύθυνε οδηγίες προς την Επιτροπή, μεταξύ άλλων, σχετικά με τις συναλλαγές στον τομέα των υπηρεσιών, τη διευκόλυνση του εμπορίου και τη σταδιακή ελευθέρωση των εμπορικών κανόνων.

               (4)Η έκδοση συμπληρωματικών οδηγιών διαπραγμάτευσης είναι αναγκαία για τον περαιτέρω καθορισμό της θέσης της Ένωσης στο πλαίσιο των διαπραγματεύσεων του ΠΟΕ για τις εμπορικές πτυχές του ηλεκτρονικού εμπορίου.

               (5)Σύμφωνα με το άρθρο 218 παράγραφος 4, θα πρέπει να διατηρηθεί ο ορισμός της επιτροπής εμπορικής πολιτικής ως επιτροπής σε διαβούλευση με την οποία πρέπει να διεξαχθούν οι διαπραγματεύσεις,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Οι διαπραγματευτικές οδηγίες προς την Επιτροπή σχετικά με το αναπτυξιακό πρόγραμμα της Ντόχα συμπληρώνονται από τις οδηγίες διαπραγμάτευσης για τις πλειονομερείς διαπραγματεύσεις κανόνων και δεσμεύσεων για το ηλεκτρονικό εμπόριο που παρατίθενται στο παράρτημα.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        WT/MIN (17)/60

                     (2)

                        WT/L/1056

                     (3)

                        Ένα σύνολο συμπερασμάτων του Συμβουλίου, χρονολογούμενο από τις 25 Οκτωβρίου 1999 έως τις 10 Μαρτίου 2008, αποτελεί την εξουσιοδότηση για το DDA.

                     (4)

                        Το πρόγραμμα εργασίας της 25ης Σεπτεμβρίου 1998 προβλέπει ότι το ηλεκτρονικό εμπόριο σημαίνει την παραγωγή, διανομή, εμπορία, πώληση ή παράδοση αγαθών ή υπηρεσιών με ηλεκτρονικά μέσα.

                     (5)

                        Βλ., κυρίως, τα συμπεράσματα του Συμβουλίου της 25ης Οκτωβρίου 1999, της 21ης Νοεμβρίου 2001, της 21ης Ιουλίου 2003 (που προβλέπουν συγκεκριμένα ότι οι υπουργικές δηλώσεις της Σινγκαπούρης και της Ντόχα και τα σχετικά κείμενα που εγκρίθηκαν ως Ντόχα, καθώς και τα προηγούμενα συμπεράσματα του Συμβουλίου, αποτελούν τη βάση για την ανάληψη δράσης από την Ένωση στο πλαίσιο των διαπραγματεύσεων για το DDA), της 5ης Δεκεμβρίου 2003, της 6ης Οκτωβρίου 2004, της 19ης Ιουλίου 2005, της 18ης Οκτωβρίου 2005, της 21ης Νοεμβρίου 2005, της 12ης Ιουνίου 2006 και της 10ης Μαρτίου 2008.

                     (6)

                        Το πρόγραμμα εργασίας του ΠΟΕ για το ηλεκτρονικό εμπόριο ξεκίνησε το 1998.

                     (7)

                        Άρθρο 21 παράγραφος 2 στοιχείο ε) της ΣΕΕ

                     (8)

                  http://trade.ec.europa.eu/doclib/docs/2018/september/tradoc_157331.pdf

                     (9)

                  http://ec.europa.eu/trade/trade-policy-and-you/expert-groups/

                     (10)

                  http://trade.ec.europa.eu/civilsoc/meetdetails.cfm?meet=11531

                     (11)

                        WT/MIN (17)/60

                     (12)

                        WT/L/1056

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.4.2019
            COM(2019) 165 final
            ΠΑΡΑΡΤΗΜΑ
            της
            σύστασης για απόφαση του Συμβουλίου
            σχετικά με τη συμπλήρωση των οδηγιών διαπραγμάτευσης για το αναπτυξιακό πρόγραμμα της Ντόχα όσον αφορά τις πλειονομερείς διαπραγματεύσεις κανόνων και δεσμεύσεων για το ηλεκτρονικό εμπόριο

               ΠΑΡΑΡΤΗΜΑ

               1.ΦΥΣΗ ΚΑΙ ΠΕΔΙΟ ΕΦΑΡΜΟΓΗΣ ΤΩΝ ΚΑΝΟΝΩΝ ΚΑΙ ΤΩΝ ΔΕΣΜΕΥΣΕΩΝ

               1.Με βάση την υφιστάμενη έγκριση από το Συμβούλιο για τις διαπραγματεύσεις στον Παγκόσμιο Οργανισμό Εμπορίου (ΠΟΕ) στο πλαίσιο του αναπτυξιακού προγράμματος της Ντόχα, στόχος των πλειονομερών διαπραγματεύσεων πρέπει να είναι η θέσπιση κανόνων στο πλαίσιο του ΠΟΕ όσον αφορά τις εμπορικές πτυχές του ηλεκτρονικού εμπορίου, με σκοπό την ενίσχυση του παγκόσμιου ηλεκτρονικού εμπορίου, τη διευκόλυνση των δραστηριοτήτων επιχειρήσεων, συμπεριλαμβανομένων των πολύ μικρών, των μικρών και των μεσαίων επιχειρήσεων, ιδίως με την ενίσχυση της εμπιστοσύνης των καταναλωτών στο επιγραμμικό περιβάλλον και με τη δημιουργία νέων ευκαιριών για την προώθηση της βιώσιμης και χωρίς αποκλεισμούς μεγέθυνσης και  ανάπτυξης. Οι διαπραγματεύσεις πρέπει επίσης να αποσκοπούν στην ελευθέρωση των συναλλαγών υπηρεσιών και αγαθών σε συγκεκριμένους τομείς που έχουν άμεση σχέση με τη διευκόλυνση του ηλεκτρονικού εμπορίου.

               2.Οι διαπραγματεύσεις πρέπει να διεξαχθούν και να ολοκληρωθούν λαμβάνοντας δεόντως υπόψη τα δικαιώματα και τις υποχρεώσεις των μελών στο πλαίσιο του ΠΟΕ, τηρώντας τις αρχές της διαφάνειας και της συμμετοχικότητας και με βάση τις υφιστάμενες συμφωνίες του ΠΟΕ, συμπεριλαμβανομένων των εξαιρέσεων που προβλέπονται σε αυτές.

               3.Στόχος των διαπραγματεύσεων πρέπει να είναι η ανάπτυξη υψηλού επιπέδου κανόνων και δεσμεύσεων με τη συμμετοχή όσο το δυνατόν περισσότερων μελών του ΠΟΕ. Οι διαπραγματεύσεις πρέπει να λαμβάνουν υπόψη τις μοναδικές ευκαιρίες και τις προκλήσεις που αντιμετωπίζουν τα μέλη του ΠΟΕ σε σχέση με το ηλεκτρονικό εμπόριο. Κατά συνέπεια, οι κανόνες και οι δεσμεύσεις πρέπει να παρέχουν την κατάλληλη ευελιξία.

               4.Οι κανόνες και οι δεσμεύσεις που συμφωνούνται από την Ευρωπαϊκή Ένωση (ΕΕ) πρέπει να λαμβάνουν υπόψη την υποχρέωση μεταχείρισης του μάλλον ευνοούμενου κράτους στις υφιστάμενες συμφωνίες του ΠΟΕ, εκτός εάν τα μέλη του ΠΟΕ μπορούν να συμφωνήσουν διαφορετικά.

               2.ΠΡΟΤΕΙΝΟΜΕΝΟ ΠΕΡΙΕΧΟΜΕΝΟ ΤΩΝ ΚΑΝΟΝΩΝ ΚΑΙ ΤΩΝ ΔΕΣΜΕΥΣΕΩΝ

               5.Από τις διαπραγματεύσεις πρέπει να προκύψουν νέοι κανόνες στο πλαίσιο του ΠΟΕ σχετικά με εμπορικές πτυχές του ηλεκτρονικού εμπορίου. Στόχος αυτών των κανόνων πρέπει να είναι η βελτίωση των συνθηκών για το παγκόσμιο ηλεκτρονικό εμπόριο προς όφελος των επιχειρήσεων και των καταναλωτών στην Ευρωπαϊκή Ένωση, και η αύξηση της συμμετοχής των πολύ μικρών, των μικρών και των μεσαίων επιχειρήσεων, καθώς και των αναπτυσσόμενων και των λιγότερο αναπτυγμένων χωρών στις παγκόσμιες αλυσίδες αξίας.

               6.Οι διαπραγματεύσεις θα διεξαχθούν κατά τρόπο ανοικτό και χωρίς αποκλεισμούς. Ως εκ τούτου, μπορούν να καλύπτουν οποιαδήποτε εμπορική πτυχή του ηλεκτρονικού εμπορίου που προτείνεται από τα συμμετέχοντα μέλη. Αναγνωρίζοντας τον εγκάρσιο χαρακτήρα του ηλεκτρονικού εμπορίου, οι διαπραγματεύσεις μπορούν να καλύπτουν θέματα όπως:

               –τη διευκόλυνση ηλεκτρονικών συναλλαγών (π.χ. ηλεκτρονικές υπογραφές και άλλες υπηρεσίες εμπιστοσύνης, ηλεκτρονική επαλήθευση ταυτότητας)·

               –τους δασμούς που επιβάλλονται στις ηλεκτρονικές μεταδόσεις και στο μεταδιδόμενο περιεχόμενο·

               –την εμπιστοσύνη των καταναλωτών (π.χ. επιγραμμική προστασία των καταναλωτών, ανεπίκλητες ηλεκτρονικές επικοινωνίες, πρόσβαση σε ένδικα μέσα)·

               –τις κανονιστικές ρυθμίσεις για τις υπηρεσίες τηλεπικοινωνιών, ώστε να εξασφαλίζεται ισότιμος και αποτελεσματικός ανταγωνισμός στον τομέα των τηλεπικοινωνιών·

               –τις διασυνοριακές ροές δεδομένων, τις απαιτήσεις τοπικοποίησης δεδομένων και την προστασία δεδομένων προσωπικού χαρακτήρα·

               –την επιχειρηματική εμπιστοσύνη (π.χ. προστασία του κώδικα πηγής υπολογιστών, αναγκαστική μεταφορά τεχνολογίας)·

               –τη βελτίωση της πρόσβασης στο ηλεκτρονικό εμπόριο (π.χ. πρόσβαση στο διαδίκτυο, επιγραμμικές υπηρεσίες και κρατικά δεδομένα ή ευθύνη για διαδικτυακούς μεσάζοντες και πρόσβαση σε αυτούς)·

               –τα μέτρα διευκόλυνσης των συναλλαγών σχετικά με το ηλεκτρονικό εμπόριο (π.χ. εμπόριο χωρίς χαρτί), λαμβάνοντας δεόντως υπόψη τη συμφωνία του ΠΟΕ για τη διευκόλυνση του εμπορίου·

               –τις πτυχές των δικαιωμάτων διανοητικής ιδιοκτησίας που σχετίζονται με το ηλεκτρονικό εμπόριο, συμπεριλαμβανομένων των εμπορικών απορρήτων·

               –τα σχετικά με την ανάπτυξη ζητήματα·

               –τη διαφάνεια· και

               –τη συνεργασία (π.χ. μεταξύ συμμετεχόντων μελών, αρχών προστασίας των καταναλωτών).

               7.Η Ευρωπαϊκή Ένωση μπορεί επίσης να συμμετάσχει σε διαπραγματεύσεις για άλλες εμπορικές πτυχές του ηλεκτρονικού εμπορίου, οι οποίες προτείνονται από τα συμμετέχοντα μέλη, σύμφωνα με τις παρούσες οδηγίες.

               8.Οι διαπραγματεύσεις πρέπει επίσης να αποσκοπούν στην προοδευτική ελευθέρωση του εμπορίου υπηρεσιών και αγαθών μέσω της μείωσης των περιορισμών πρόσβασης στην αγορά και της εθνικής μεταχείρισης σε συγκεκριμένους τομείς που σχετίζονται άμεσα με τη διευκόλυνση του ηλεκτρονικού εμπορίου, ιδίως των τηλεπικοινωνιακών υπηρεσιών και των υπηρεσιών πληροφορικής και συναφών υπηρεσιών, πέραν των υφιστάμενων δεσμεύσεων των μελών του ΠΟΕ.

               9.Κάθε κανόνας ή δέσμευση που συμφωνείται από την Ευρωπαϊκή Ένωση πρέπει να συνάδει με το νομικό πλαίσιο της ΕΕ.

               10.Ειδικότερα, η Ευρωπαϊκή Ένωση δεν συμφωνεί με κανόνες ή δεσμεύσεις που θα μπορούσαν να επηρεάσουν το νομικό της πλαίσιο για την ασφάλεια στον κυβερνοχώρο, ιδίως όσον αφορά το υψηλό κοινό επίπεδο ασφάλειας των δικτύων και των συστημάτων πληροφοριών σε ολόκληρη την Ευρωπαϊκή Ένωση.

               11.Επιπλέον, η Ευρωπαϊκή Ένωση δεν συμφωνεί με κανόνες ή δεσμεύσεις που θα μπορούσαν να επηρεάσουν το νομικό της πλαίσιο για την προστασία δεδομένων προσωπικού χαρακτήρα. Όσον αφορά τις διασυνοριακές ροές δεδομένων (απαιτήσεις τοπικοποίησης δεδομένων και προστασία δεδομένων προσωπικού χαρακτήρα), η Ευρωπαϊκή Ένωση ακολουθεί την οριζόντια προσέγγιση που έχει υιοθετηθεί σε σχέση με τις διμερείς εμπορικές και επενδυτικές συμφωνίες.

               12.Επιπλέον, η Ευρωπαϊκή Ένωση και τα κράτη μέλη της διατηρούν τη δυνατότητα διαφύλαξης και ανάπτυξης της ικανότητάς τους να ορίζουν και και να εφαρμόζουν πολιτιστικές και οπτικοακουστικές πολιτικές με σκοπό τη συντήρηση της πολιτισμικής τους πολυμορφίας. Η Ευρωπαϊκή Ένωση δεν συμφωνεί με κανόνες ή δεσμεύσεις για οπτικοακουστικές υπηρεσίες. Η Ευρωπαϊκή Ένωση δεν αναλαμβάνει δεσμεύσεις για παρεχόμενες υπηρεσίες ή δραστηριότητες που εκτελούνται κατά την άσκηση κρατικής εξουσίας.

               13.Οι κανόνες και δεσμεύσεις δεν θα πρέπει να εμποδίζουν την Ευρωπαϊκή Ένωση, τα κράτη μέλη της και τις εθνικές, περιφερειακές και τοπικές αρχές τους να ρυθμίζουν την οικονομική δραστηριότητα υπέρ του δημόσιου συμφέροντος, για την επίτευξη θεμιτών στόχων δημόσιας πολιτικής, όπως της προστασίας και προαγωγής της δημόσιας υγείας, των κοινωνικών υπηρεσιών, της δημόσιας εκπαίδευσης, της ασφάλειας, του περιβάλλοντος, των δημόσιων ηθών, της κοινωνικής προστασίας ή της προστασίας των καταναλωτών, της προστασίας της ιδιωτικής ζωής και των δεδομένων προσωπικού χαρακτήρα και της προαγωγής και προστασίας της πολιτισμικής πολυμορφίας. Πρέπει να διατηρηθεί η υψηλή ποιότητα των δημόσιων υπηρεσιών στην Ευρωπαϊκή Ένωση, σύμφωνα με τη Συνθήκη για τη λειτουργία της Ευρωπαϊκής Ένωσης και, ιδίως, με το Πρωτόκολλο αριθ. 26 για τις υπηρεσίες κοινής ωφελείας, και να ληφθούν υπόψη οι επιφυλάξεις της Ευρωπαϊκής Ένωσης στον τομέα αυτόν, μεταξύ άλλων σύμφωνα με την GATS.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.9.2019
            COM(2019) 417 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την τροποποίηση της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΣΥΣΤΑΣΗΣ

                  Το Πράσινο Ακρωτήριο και η ΕΕ έχουν αναπτύξει στενές και πολύ εποικοδομητικές σχέσεις για περισσότερα από 35 χρόνια, με βάση καταρχάς τη σημαντική και συνεχή αναπτυξιακή συνεργασία. Από τον Νοέμβριο του 2007, οι σχέσεις μεταξύ της ΕΕ και του Πράσινου Ακρωτηρίου διέπονται από την ειδική εταιρική σχέση ΕΕ-Πράσινου Ακρωτηρίου, η οποία αποτελεί ένα φιλόδοξο εργαλείο για την ενίσχυση των διμερών σχέσεων και αποτελεί μοναδική περίπτωση μεταξύ των ομάδων των κρατών της Αφρικής, της Καραϊβικής και του Ειρηνικού (ΑΚΕ). Ένας από τους στόχους της ειδικής εταιρικής σχέσης είναι η ενίσχυση της κινητικότητας και των επαφών μεταξύ των λαών της ΕΕ και των πολιτών του Πράσινου Ακρωτηρίου, καθώς και η ενίσχυση της συνεργασίας για την καταπολέμηση της παράνομης μετανάστευσης. Στο πλαίσιο αυτής της εταιρικής σχέσης, το 2008, το Πράσινο Ακρωτήριο ήταν η πρώτη αφρικανική χώρα που συνήψε εταιρική σχέση κινητικότητας με την ΕΕ. Στόχοι της εταιρικής σχέσης κινητικότητας είναι η ενίσχυση της συνεργασίας με την ΕΕ στον τομέα της μετανάστευσης, της διαχείρισης των συνόρων, της καταπολέμησης της παράνομης μετανάστευσης και της εμπορίας ανθρώπων.

                  Η ειδική εταιρική σχέση άνοιξε τον δρόμο για τη διαπραγμάτευση και τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης
                     1
                   (εφεξής «η συμφωνία»), η οποία εγκρίθηκε παράλληλα με συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου σχετικά με την επανεισδοχή προσώπων που διαμένουν χωρίς άδεια
                     2
                  . Αμφότερες οι συμφωνίες τέθηκαν σε ισχύ την 1η Δεκεμβρίου 2014.

                  Στις 2 Φεβρουαρίου 2020, θα τεθεί σε εφαρμογή ο κανονισμός (ΕΕ) 2019/1155, της 20ής Ιουνίου 2019, για την τροποποίηση του κώδικα θεωρήσεων
                     3
                  . Σε περίπτωση αντίφασης μεταξύ τους, η συμφωνία, ως διεθνής συμφωνία της Ένωσης, θα υπερισχύσει της δευτερογενούς νομοθεσίας της Ένωσης και, ως εκ τούτου, θα εξακολουθήσει να ισχύει. Ωστόσο, ο κώδικας θεωρήσεων θα εφαρμόζεται επίσης σε θέματα που δεν καλύπτονται από τη συμφωνία. Επομένως, ορισμένες διατάξεις του αναθεωρημένου κώδικα θεωρήσεων θα επηρεάσουν τις διαδικασίες έκδοσης θεωρήσεων στους πολίτες του Πράσινου Ακρωτηρίου.

                  Για παράδειγμα, ο αναθεωρημένος κώδικας θεωρήσεων εισάγει μια εναρμονισμένη προσέγγιση για την έκδοση θεωρήσεων πολλαπλών εισόδων σε τακτικούς ταξιδιώτες με θετικό ιστορικό θεώρησης, για περίοδο που αυξάνεται σταδιακά από 1 σε 5 έτη, και θα προβλέπει τη δυνατότητα απαλλαγής από την υποχρέωση θεώρησης για παιδιά ηλικίας από έξι ετών και κάτω των 18 ετών. Επίσης, αυξάνει το γενικό επίπεδο του τέλους θεώρησης από 60 EUR σε 80 EUR, εισάγει δε τη δυνατότητα αναστολής –μέσω εκτελεστικής απόφασης του Συμβουλίου– ορισμένων μέτρων απλούστευσης που ισχύουν για υπηκόους τρίτης χώρας (και/ή ορισμένες κατηγορίες ταξιδιωτών της εν λόγω χώρας), όπως απαλλαγές από το τέλος θεώρησης, διάρκεια ισχύος των θεωρήσεων πολλαπλών εισόδων, μείωση των δικαιολογητικών εγγράφων που πρέπει να προσκομίζονται, σε περίπτωση που το επίπεδο συνεργασίας της χώρας στον τομέα της επανεισδοχής κρίνεται ανεπαρκές.

                  Σε αντίθεση με παρόμοιες συμφωνίες για την απλούστευση της έκδοσης θεωρήσεων που έχει συνάψει η ΕΕ με άλλες τρίτες χώρες, η συμφωνία με το Πράσινο Ακρωτήριο δεν περιλαμβάνει διάταξη για μείωση του επιπέδου των τελών θεώρησης, ούτε προβλέπει εναρμονισμένο κατάλογο δικαιολογητικών εγγράφων τα οποία πρέπει να υποβάλλει ο αιτών για να αιτιολογήσει τον σκοπό του ταξιδιού. Επιπλέον, η συμφωνία δεν επιτρέπει την αναστολή όλων ή ορισμένων από τις διατάξεις της, σε περίπτωση ανεπαρκούς συνεργασίας στον τομέα της επανεισδοχής.

                  Υπό το πρίσμα αυτών των εξελίξεων, η Ευρωπαϊκή Επιτροπή κρίνει σκόπιμο να προσαρμόσει τη συμφωνία που έχει συναφθεί με το Πράσινο Ακρωτήριο.

                  Πολιτική θεωρήσεων του Πράσινου Ακρωτηρίου για τους πολίτες της ΕΕ

                  Από την 1η Ιανουαρίου 2019, το Πράσινο Ακρωτήριο απήλλαξε τους πολίτες της ΕΕ από την υποχρέωση θεώρησης (για διαμονή έως 30 ημέρες) όταν ταξιδεύουν στο έδαφός του.

               Οι πολίτες της ΕΕ μπορούν να τυγχάνουν των μέτρων απλούστευσης που προβλέπονται στη συμφωνία για διαμονή που υπερβαίνει τις 30 ημέρες αλλά δεν υπερβαίνει τις 90 ημέρες ανά περίοδο 180 ημερών.

                  Εάν το Πράσινο Ακρωτήριο θεσπίσει εκ νέου την υποχρέωση θεώρησης για τους πολίτες της ΕΕ, οι διατάξεις της συμφωνίας θα ισχύουν πλήρως για τους πολίτες της ΕΕ βάσει της αρχής της αμοιβαιότητας.

               •Συνέπεια με τις ισχύουσες διατάξεις στον τομέα πολιτικής

                  Όπως εξηγείται στην προηγούμενη ενότητα, ο πρωταρχικός στόχος που πρέπει να επιτευχθεί μέσω της διαπραγμάτευσης και της σύναψης τροποποιημένης συμφωνίας είναι η εναρμόνιση των μέτρων απλούστευσης που προβλέπονται για τους υπηκόους του Πράσινου Ακρωτηρίου με τις αναθεωρημένες διατάξεις του κώδικα θεωρήσεων.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Η νομική βάση της παρούσας σύστασης είναι το άρθρο 218 παράγραφοι 3 και 4 της ΣΛΕΕ.

                  Το αντικείμενο της τροποποιημένης συμφωνίας αποτελεί μέρος της κοινής πολιτικής της Ένωσης στον τομέα των θεωρήσεων για βραχεία διαμονή διάρκειας έως 90 ημερών εντός οιασδήποτε περιόδου 180 ημερών. Συνεπώς, μπορεί να αναμένεται ότι η ουσιαστική νομική βάση των αποφάσεων για την υπογραφή και τη σύναψη της συμφωνίας θα είναι το άρθρο 77 παράγραφος 2 στοιχείο α) της Συνθήκης για τη λειτουργία της Ευρωπαϊκής Ένωσης (ΣΛΕΕ).

               •Επικουρικότητα (σε περίπτωση μη αποκλειστικής αρμοδιότητας)

                  Η Ένωση έχει ήδη ασκήσει την αρμοδιότητά της στον τομέα αυτό και έχει θεσπίσει σχετικές διατάξεις με την έκδοση του κώδικα θεωρήσεων, ο οποίος καθορίζει τις διαδικασίες και τις προϋποθέσεις για την έκδοση θεωρήσεων βραχείας διαμονής, που είναι δεσμευτικές για όλα τα κράτη μέλη της Ευρωπαϊκής Ένωσης που εφαρμόζουν το κεκτημένο του Σένγκεν.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

                  Η Μικτή Επιτροπή που συστάθηκε για την παρακολούθηση της εφαρμογής της συμφωνίας συνεκλήθη τρεις φορές (5 Οκτωβρίου 2015, 19 Οκτωβρίου 2016 και 27 Νοεμβρίου 2017) και αναγνώρισε τη συνολική θετική υλοποίηση, προσδιορίζοντας παράλληλα πιθανά περιθώρια βελτίωσης ορισμένων πτυχών της διαδικασίας διεκπεραίωσης των θεωρήσεων. Ειδικότερα, η Μικτή Επιτροπή συνέστησε να καταβληθούν εντατικές προσπάθειες προβολής και από τις δύο πλευρές για τη δέουσα και πλήρη ενημέρωση των αιτούντων θεώρηση σχετικά με τις απαιτήσεις και το πεδίο εφαρμογής όσον αφορά την υποβολή αίτησης και τη λήψη θεώρησης Σένγκεν.

               Ο αριθμός των αιτήσεων θεώρησης που υποβλήθηκαν στα προξενεία των κρατών μελών στο Πράσινο Ακρωτήριο αυξάνεται σταθερά από την έναρξη ισχύος της συμφωνίας. Το 2014 υποβλήθηκαν 14 694 αιτήσεις θεώρησης. Ο αριθμός αυτός αυξήθηκε σε 20 158 το 2018 (+37,2 %). Ο αριθμός των χορηγηθεισών θεωρήσεων αυξήθηκε επίσης, αν και σε μικρότερο ποσοστό, από 11 370 το 2014 σε 13 343 το 2018 (+17,3 %). Το ποσοστό απόρριψης αιτήσεων θεώρησης ανήλθε σε 33,5 % το 2018.

                  Τα κράτη μέλη που εκδίδουν θεωρήσεις στο Πράσινο Ακρωτήριο (δηλαδή η Ισπανία και η Πορτογαλία, με τη δεύτερη να εκπροσωπεί 19 κράτη μέλη στο Κοινό Κέντρο Θεωρήσεων στην Πράγια) συνέρχονται τακτικά στο πλαίσιο της ομάδας επιτόπιας συνεργασίας Σένγκεν (ΕΣΣ) στην Πράγια. Η αντιπροσωπεία της ΕΕ στο Πράσινο Ακρωτήριο προεδρεύει σε αυτές τις συσκέψεις.

                  Η ομάδα της ΕΣΣ συμφώνησε ως προς τη γενικά ικανοποιητική εφαρμογή της συμφωνίας, καθώς και των εφαρμοστέων διατάξεων του κώδικα θεωρήσεων. Ταυτόχρονα, παρατηρήθηκαν ορισμένες δυσκολίες στη διεκπεραίωση των αιτήσεων θεώρησης που υπέβαλαν υπήκοοι του Πράσινου Ακρωτηρίου, ιδίως όσον αφορά τα δικαιολογητικά έγγραφα που αιτιολογούν τον σκοπό του ταξιδιού και/ή την υπαγωγή σε μία από τις κατηγορίες αιτούντων για τους οποίους ισχύει η απλούστευση, όπως προσδιορίζονται από την ισχύουσα συμφωνία.

                  Η πρόοδος της εφαρμογής της συμφωνίας συζητήθηκε πέντε φορές στο πλαίσιο της Ομάδας «Θεωρήσεις» του Συμβουλίου (στις 26 Οκτωβρίου 2015, στις 27 Οκτωβρίου 2016, στις 11 Δεκεμβρίου 2017, στις 20 Μαΐου 2019 και στις 10 Ιουλίου 2019). Κατά την τελευταία συνεδρίαση, η Επιτροπή ενημέρωσε τα κράτη μέλη σχετικά με τις διερευνητικές συνομιλίες που είχε αναλάβει με τις αρχές του Πράσινου Ακρωτηρίου όσον αφορά ενδεχόμενη τροποποίηση της συμφωνίας και του πεδίου εφαρμογής της.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η προβλεπόμενη τροποποιημένη συμφωνία δεν θα έχει επιπτώσεις στον προϋπολογισμό της ΕΕ.

               5.ΛΟΙΠΑ ΣΤΟΙΧΕΙΑ

               •Οδηγίες διαπραγμάτευσης

               Τέλη θεώρησης και απαλλαγή από το τέλος θεώρησης

               Σε άλλες συμφωνίες για απλούστευση της έκδοσης θεωρήσεων, που έχουν συναφθεί από την ΕΕ με τρίτες χώρες, το γενικό τέλος θεώρησης καθορίζεται σε 35 EUR. Το ποσό αυτό συμπεριλήφθηκε σε προηγούμενες οδηγίες διαπραγμάτευσης, λαμβανομένου παράλληλα υπόψη του τέλους θεώρησης των 60 EUR στον κώδικα θεωρήσεων. Η συμφωνία με το Πράσινο Ακρωτήριο δεν περιλαμβάνει διατάξεις για τη μείωση του γενικού τέλους θεώρησης.

               Δεδομένου ότι στον αναθεωρημένο κώδικα θεωρήσεων το τέλος θεώρησης θα αυξηθεί από 60 EUR σε 80 EUR, το αυξημένο αυτό τέλος θα ισχύει και για τους αιτούντες του Πράσινου Ακρωτηρίου.

               Προτείνεται, συνεπώς, μείωση του τέλους θεώρησης για τους αιτούντες του Πράσινου Ακρωτηρίου, με παρόμοιο τρόπο όπως και για τους υπηκόους όλων των άλλων τρίτων χωρών που έχουν συνάψει με την ΕΕ συμφωνία για την απλούστευση της έκδοσης θεωρήσεων. Ωστόσο, το ύψος του μειωμένου τέλους θα πρέπει να είναι ανάλογο προς το αναθεωρημένο τέλος θεώρησης. Προτείνεται επομένως να καθοριστεί το μειωμένο τέλος στο ήμισυ του ποσού που καθορίζεται από την εσωτερική νομοθεσία των μερών (για την ΕΕ, τον κώδικα θεωρήσεων). Η προσέγγιση αυτή θα επιτρέψει στην ΕΕ να προσαρμόσει το ύψος του τέλους ανάλογα με τις μεταβαλλόμενες περιστάσεις.

               Η συμπερίληψη πρόσθετων κατηγοριών αιτούντων, οι οποίοι θα πρέπει να απαλλαγούν από το τέλος θεώρησης, θα πρέπει να εξεταστεί κατά τη διάρκεια των διαπραγματεύσεων.

               Θεωρήσεις πολλαπλών εισόδων με μεγάλη διάρκεια ισχύος

               Η τροποποιητική συμφωνία θα πρέπει να λαμβάνει υπόψη τις αλλαγές που επέφερε ο αναθεωρημένος κώδικας θεωρήσεων όσον αφορά την έκδοση θεωρήσεων πολλαπλών εισόδων με μεγάλη διάρκεια ισχύος.

               Η επί του παρόντος ισχύουσα συμφωνία παρέχει πρόσβαση σε θεωρήσεις πολλαπλών εισόδων πενταετούς διάρκειας σε περιορισμένο αριθμό κατηγοριών τακτικών ταξιδιωτών (π.χ. μέλη εθνικών και περιφερειακών κυβερνήσεων, μόνιμα μέλη επίσημων αντιπροσωπειών, επιχειρηματίες, στενοί συγγενείς), ενώ προβλέπει κλιμακωτό σύστημα έκδοσης θεωρήσεων πολλαπλών εισόδων με σταδιακή αύξηση της ισχύος για άλλες κατηγορίες τακτικών ταξιδιωτών.

               Ωστόσο, ο αναθεωρημένος κώδικας θεωρήσεων (άρθρο 24 παράγραφος 2) προβλέπει διαφορετικό κλιμακωτό σύστημα για την απόκτηση θεωρήσεων πολλαπλών εισόδων, το οποίο δεν περιορίζεται σε συγκεκριμένες κατηγορίες.

               Προτείνεται, συνεπώς, η τροποποιημένη συμφωνία να ακολουθήσει παρόμοια προσέγγιση, δηλαδή κλιμακωτή προσέγγιση που θα ισχύει για όλους τους αιτούντες, πέραν εκείνων που υπάγονται στις κατηγορίες για τις οποίες χορηγούνται ήδη θεωρήσεις πολλαπλών εισόδων πενταετούς διάρκειας, σύμφωνα με το άρθρο 5 παράγραφος 1 της ισχύουσας συμφωνίας.

               Επιπλέον, η τροποποιητική συμφωνία θα πρέπει να μειώσει τον αριθμό των θεωρήσεων των οποίων η νόμιμη χρήση αποτελεί προϋπόθεση για τη λήψη θεώρησης πολλαπλής εισόδου και/ή να διευρύνει τις περιόδους αναφοράς κατά τις οποίες θα πρέπει να λαμβάνεται και να χρησιμοποιείται νόμιμα ο καθορισμένος αριθμός θεωρήσεων.

               Κατάλογος δικαιολογητικών εγγράφων για ταξίδια / απόδειξη καταλύματος

               Οι υφιστάμενες συμφωνίες για την απλούστευση της έκδοσης θεωρήσεων που έχει συνάψει η ΕΕ με άλλες τρίτες χώρες προβλέπουν μέτρα απλούστευσης μειώνοντας τον αριθμό των δικαιολογητικών εγγράφων που απαιτούνται για την επαλήθευση του σκοπού του ταξιδιού σε ένα ενιαίο έγγραφο εν γένει για κάθε κατηγορία αιτούντων. Αντιθέτως, η συμφωνία με το Πράσινο Ακρωτήριο δεν περιλαμβάνει παρόμοια διάταξη.

               Η τροποποιητική συμφωνία θα πρέπει να περιλαμβάνει κατάλογο των δικαιολογητικών εγγράφων που πρέπει να υποβάλλονται από τους αιτούντες για την επαλήθευση του σκοπού του ταξιδιού τους. Τα αποδεικτικά στοιχεία θα πρέπει να περιορίζονται σε ένα δικαιολογητικό έγγραφο εν γένει ανά κατηγορία. Αυτό θα έχει στόχο την απλούστευση της διαδικασίας υποβολής αιτήσεων και τη διευκόλυνση της ταυτοποίησης των αιτούντων που υπάγονται σε μία από τις κατηγορίες που καθορίζονται στη συμφωνία.

               Επιπλέον, ο κώδικας θεωρήσεων προβλέπει ορισμένες οριζόντιες διευκολύνσεις όσον αφορά τα δικαιολογητικά έγγραφα που πρέπει να προσκομίζουν οι τακτικοί ταξιδιώτες. Σύμφωνα με το άρθρο 14 παράγραφος 6, η απαίτηση προσκόμισης ορισμένων δικαιολογητικών εγγράφων δύναται να αρθεί «στην περίπτωση αιτούντων των οποίων η ακεραιότητα και η αξιοπιστία είναι γνωστές στο προξενείο ή στις κεντρικές αρχές, ιδίως όσον αφορά τη νόμιμη χρήση των προηγούμενων θεωρήσεων, εφόσον δεν υφίσταται αμφιβολία ότι θα συμμορφωθούν προς τις απαιτήσεις του άρθρου 6 παράγραφος 1 του κώδικα συνόρων Σένγκεν κατά τη διέλευση των εξωτερικών συνόρων των κρατών μελών.».

               Υπό το πρίσμα αυτής της αρχής, η τροποποιημένη συμφωνία θα πρέπει να περιλαμβάνει διάταξη σύμφωνα με την οποία, εφόσον ένα πρόσωπο λάβει την πρώτη θεώρηση πολλαπλών εισόδων μακράς διάρκειας (ενός, δύο ή τριών ετών), δηλαδή έχει φτάσει στο δεύτερο στάδιο του κλιμακωτού συστήματος, θα πρέπει κατά κανόνα να εξαιρείται από την προσκόμιση εγγράφων για επαλήθευση του καταλύματος και/ή των μέσων πληρωμής της διαμονής του.

               Απαλλαγή από την υποχρέωση θεώρησης για κατόχους ενωσιακής άδειας διέλευσης (laissez-passer)

               Η τροποποιημένη συμφωνία θα πρέπει να απαλλάσσει από την υποχρέωση θεώρησης τους κατόχους ενωσιακής άδειας διέλευσης που εκδίδεται για ορισμένους υπαλλήλους των θεσμικών οργάνων της Ένωσης σύμφωνα με τον κανονισμό (ΕΕ) αριθ. 1417/2013 του Συμβουλίου.

               Αναστολή λόγω μη εφαρμογής της συμφωνίας επανεισδοχής

               Η συμφωνία προβλέπει τη δυνατότητα αναστολής της για έναν πλήρη κατάλογο λόγων, δηλαδή για λόγους δημόσιας τάξης, προστασίας της εθνικής ασφάλειας, προστασίας της δημόσιας υγείας.

               Για να είναι συνεπής με την προσέγγιση του αναθεωρημένου κώδικα θεωρήσεων που συνδέει τη συνεργασία στον τομέα της επανεισδοχής με την απλούστευση της έκδοσης θεωρήσεων, η τροποποιητική συμφωνία θα πρέπει να διευρύνει τους λόγους αναστολής προκειμένου να συμπεριλάβει τη δυνατότητα αναστολής της από την ΕΕ, εν όλω ή εν μέρει, σε περίπτωση μη εφαρμογής της συμφωνίας επανεισδοχής που έχει συναφθεί μεταξύ της ΕΕ και του Πράσινου Ακρωτηρίου ή σε περίπτωση ανεπαρκούς επιπέδου συνεργασίας για την καταπολέμηση της παράνομης μετανάστευσης.

               6.ΣΥΜΠΕΡΑΣΜΑΤΑ

                  Λαμβάνοντας υπόψη τα ανωτέρω, η Επιτροπή συνιστά στο Συμβούλιο να εγκρίνει την έναρξη διαπραγματεύσεων για συμφωνία μεταξύ της ΕΕ και της Δημοκρατίας του Πράσινου Ακρωτηρίου για την τροποποίηση της ισχύουσας συμφωνίας μεταξύ της ΕΕ και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την τροποποίηση της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218, παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας ότι θα πρέπει να αρχίσουν διαπραγματεύσεις με σκοπό τη σύναψη συμφωνίας με τη Δημοκρατία του Πράσινου Ακρωτηρίου για την τροποποίηση της συμφωνίας μεταξύ της ΕΕ και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευτεί, εξ ονόματος της Ένωσης, διεθνή συμφωνία με τη Δημοκρατία του Πράσινου Ακρωτηρίου για την τροποποίηση της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης.

               Άρθρο 2

               Οι οδηγίες διαπραγμάτευσης παρατίθενται στο παράρτημα της παρούσας απόφασης.

               Άρθρο 3

               Οι διαπραγματεύσεις διεξάγονται σε διαβούλευση με την Ομάδα «Θεωρήσεις» του Συμβουλίου.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 282 της 24.10.2013, σ. 3-12.

                     (2)

                        ΕΕ L 282 της 24.10.2013, σ. 15-34.

                     (3)

                        Κανονισμός (ΕΕ) 2019/1155 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την τροποποίηση του κανονισμού (ΕΚ) αριθ. 810/2009 για τη θέσπιση κοινοτικού κώδικα θεωρήσεων (Κώδικας θεωρήσεων). ΕΕ L 188 της 12.7.2019, σ. 25–54.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.9.2019
            COM(2019) 417 final
            ΠΑΡΑΡΤΗΜΑ
            της
            Σύστασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την τροποποίηση της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης

               ΠΑΡΑΡΤΗΜΑ

               Οδηγίες διαπραγμάτευσης

               Η Επιτροπή θα πρέπει, κατά τη διάρκεια των διαπραγματεύσεων, να επιδιώξει την επίτευξη των στόχων που καθορίζονται λεπτομερώς κατωτέρω.

               1.Σκοπος και πεδιο εφαρμογης της συμφωνιας

               Σκοπός της συμφωνίας είναι η τροποποίηση της υφιστάμενης συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου για την απλούστευση της έκδοσης θεωρήσεων βραχείας διαμονής στους πολίτες της Δημοκρατίας του Πράσινου Ακρωτηρίου και της Ευρωπαϊκής Ένωσης
                  1
                (εφεξής «η ισχύουσα συμφωνία»). Η τελευταία, η οποία τέθηκε σε ισχύ την 1η Δεκεμβρίου 2014, ισχύει για την έκδοση θεωρήσεων σε πολίτες της Δημοκρατίας του Πράσινου Ακρωτηρίου (εφεξής «Πράσινο Ακρωτήριο») για προβλεπόμενη διαμονή στον χώρο Σένγκεν που δεν υπερβαίνει τις 90 ημέρες ανά περίοδο 180 ημερών.

               Από την 1η Ιανουαρίου 2019, το Πράσινο Ακρωτήριο απαλλάσσει από την υποχρέωση θεώρησης τους πολίτες της ΕΕ που μεταβαίνουν στο Πράσινο Ακρωτήριο για διαμονή έως 30 ημέρες. Κατʼ αρχήν, οι πολίτες της ΕΕ μπορούν να τυγχάνουν των μέτρων απλούστευσης που προβλέπονται στη συμφωνία για διαμονή που υπερβαίνει τις 30 ημέρες αλλά δεν υπερβαίνει τις 90 ημέρες εντός οποιασδήποτε περιόδου 180 ημερών.

               Η τροποποιητική συμφωνία θα εφαρμοστεί επίσης πλήρως, σε αμοιβαία βάση, σε περίπτωση που το Πράσινο Ακρωτήριο αποφασίσει να επιβάλει εκ νέου την υποχρέωση θεώρησης στους πολίτες της ΕΕ.

               Η τροποποιητική συμφωνία θα πρέπει να θεσπίζει σαφή, αδιαμφισβήτητα και νομικά δεσμευτικά δικαιώματα και υποχρεώσεις για την απλούστευση των διαδικασιών υποβολής αίτησης και των διαδικασιών έκδοσης θεωρήσεων για τους υπηκόους του Πράσινου Ακρωτηρίου, λαμβάνοντας παράλληλα υπόψη τους κανόνες του αναθεωρημένου κώδικα θεωρήσεων
                  2
               .

               2.Ειδικα ζητηματα

               Η τροποποιητική συμφωνία θα πρέπει να λάβει υπόψη την ισχύουσα συμφωνία, τις προηγούμενες συμφωνίες για την απλούστευση της έκδοσης θεωρήσεων που έχουν συναφθεί από την Ένωση με άλλες τρίτες χώρες, καθώς και την ιδιαίτερη περίπτωση του Πράσινου Ακρωτηρίου, το οποίο ήταν η πρώτη τρίτη χώρα εκτός γειτονίας της ΕΕ με την οποία η ΕΕ σύναψε συμφωνία απλούστευσης της έκδοσης θεωρήσεων, παράλληλα με συμφωνία επανεισδοχής.

               Επιπλέον, η τροποποίηση του κώδικα θεωρήσεων, που τέθηκε σε ισχύ στις 2 Αυγούστου 2019 και θα αρχίσει να εφαρμόζεται στις 2 Φεβρουαρίου 2020, προβλέπει ορισμένες τροποποιήσεις των γενικών κανόνων για τις διαδικασίες έκδοσης θεωρήσεων. Θα πρέπει επίσης να ληφθούν υπόψη οι αναθεωρημένοι κανόνες προκειμένου να διασφαλιστεί ότι τα μέτρα απλούστευσης που προβλέπονται στην τροποποιητική συμφωνία για το Πράσινο Ακρωτήριο εξακολουθούν να υπερβαίνουν τους γενικούς κανόνες, όπως ορίζονται στον αναθεωρημένο κώδικα θεωρήσεων.

               2.1.Τέλος θεώρησης

               Η τροποποιητική συμφωνία θα πρέπει να καθορίζει το ύψος του τέλους για τη διεκπεραίωση των αιτήσεων θεώρησης στο ήμισυ του ποσού που προβλέπεται από την εθνική νομοθεσία των μερών.

               Εκτός από τις κατηγορίες που ορίζονται στο άρθρο 5 παράγραφος 1 της ισχύουσας συμφωνίας, θα πρέπει να απαλλάσσονται από την υποχρέωση καταβολής τέλους οι αιτούντες κάτω των 18 ετών. Θα μπορούσε επίσης να εξεταστεί η συμπερίληψη άλλων κατηγοριών αιτούντων, όπως στενών συγγενών πολιτών της ΕΕ.

               2.2.
                     Θεωρήσεις πολλαπλών εισόδων με μεγάλη διάρκεια ισχύος

               Οι κανόνες για τη χορήγηση θεωρήσεων πολλαπλών εισόδων πενταετούς ισχύος σε ορισμένες κατηγορίες αιτούντων, οι οποίες ορίζονται στο άρθρο 4 παράγραφος 1 της ισχύουσας συμφωνίας, θα πρέπει να εξακολουθήσουν να ισχύουν.

               Επιπλέον, η τροποποιητική συμφωνία θα πρέπει να καθορίζει τους κανόνες για την έκδοση θεωρήσεων πολλαπλών εισόδων σε όλους τους λοιπούς αιτούντες, με βάση τις διατάξεις του άρθρου 24 του αναθεωρημένου κώδικα θεωρήσεων.

               Το άρθρο 24 παράγραφος 2 του αναθεωρημένου κώδικα θεωρήσεων θεσπίζει ένα γενικό κλιμακωτό σύστημα έκδοσης για όλους τους αιτούντες, ανεξαρτήτως του σκοπού του ταξιδιού. Η τροποποιητική συμφωνία θα πρέπει να υιοθετήσει παρόμοια προσέγγιση.

               Η τροποποιητική συμφωνία θα πρέπει να διευκολύνει την έκδοση θεωρήσεων πολλαπλών εισόδων μειώνοντας τον αριθμό των θεωρήσεων που έχουν ληφθεί στο παρελθόν και έχουν χρησιμοποιηθεί νόμιμα και/ή διευρύνοντας τις περιόδους αναφοράς κατά τις οποίες ο καθορισμένος αριθμός θεωρήσεων θα πρέπει να έχει ληφθεί και χρησιμοποιηθεί νόμιμα. Ένα τέτοιο κλιμακωτό σύστημα θα μπορούσε, για παράδειγμα, να είναι το εξής:

               –μετά από μία ή δύο θεωρήσεις που έχουν ληφθεί και χρησιμοποιηθεί νόμιμα κατά τους προηγούμενους 24 μήνες, ο αιτών, στην επόμενη υποβολή αίτησης θεώρησης, θα πρέπει να λάβει θεώρηση πολλαπλών εισόδων με ισχύ ενός έτους·

               –εφόσον ο αιτών έχει χρησιμοποιήσει νόμιμα θεώρηση πολλαπλών εισόδων διάρκειας 1 έτους εντός των προηγούμενων 30 ή 36 μηνών, θα πρέπει να του χορηγείται θεώρηση πολλαπλών εισόδων με μεγαλύτερη διάρκεια ισχύος (για παράδειγμα δύο ή τρία έτη)·

               –εφόσον ο αιτών έχει χρησιμοποιήσει νόμιμα θεώρηση πολλαπλών εισόδων διάρκειας 2 ή 3 ετών εντός των προηγούμενων 42 ή 48 μηνών, θα πρέπει να του χορηγείται θεώρηση πολλαπλών εισόδων με μεγαλύτερη διάρκεια ισχύος (για παράδειγμα τρία ή πέντε έτη κατʼ ανώτατο όριο)·

               2.3.
                     Δικαιολογητικά έγγραφα

               Η τροποποιημένη συμφωνία θα πρέπει να προβλέπει μέτρα απλούστευσης όσον αφορά τα δικαιολογητικά έγγραφα που πρέπει να προσκομίζονται κατά την υποβολή αίτησης θεώρησης.

               Τα αποδεικτικά έγγραφα που υποβάλλονται για να αποδεικνύεται ο σκοπός του ταξιδιού του αιτούντος θα πρέπει να περιορίζονται γενικά σε ένα δικαιολογητικό έγγραφο ανά κατηγορία αιτούντος που καλύπτεται από την τροποποιητική συμφωνία.

               Οι αιτούντες που έχουν ήδη λάβει και χρησιμοποιήσει νόμιμα θεώρηση πολλαπλών εισόδων (με διάρκεια ισχύος τουλάχιστον ένα έτος) θα πρέπει κατ’ αρχήν να απαλλάσσονται από την υποβολή δικαιολογητικών σχετικά με το κατάλυμα ή αποδείξεων ότι διαθέτουν επαρκή μέσα για να καλύψουν τα έξοδα καταλύματος.

               2.4.
                     Απαλλαγή από την υποχρέωση θεώρησης για κατόχους ενωσιακής άδειας διέλευσης (laissez-passer)

               Η τροποποιητική συμφωνία θα πρέπει να απαλλάσσει από την υποχρέωση θεώρησης τους κατόχους ενωσιακής άδειας διέλευσης που εκδίδεται για ορισμένους υπαλλήλους των θεσμικών οργάνων της Ένωσης σύμφωνα με τον κανονισμό (ΕΕ) αριθ. 1417/2013 του Συμβουλίου.

               2.5.
                     Ρήτρα αναστολής

               Η τροποποιητική συμφωνία θα πρέπει να τροποποιήσει τις τελικές ρήτρες της ισχύουσας συμφωνίας, προβλέποντας τη δυνατότητα των μερών να την αναστείλουν, εν όλω ή εν μέρει, για οποιονδήποτε λόγο και, ρητώς, στην περίπτωση που θεωρηθεί ότι το Πράσινο Ακρωτήριο δεν συνεργάζεται επαρκώς στον τομέα της επανεισδοχής.

                     (1)

                        ΕΕ L 282 της 24.10.2013, σ.3.

                     (2)

                        Κανονισμός (ΕΕ) 2019/1155 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την τροποποίηση του κανονισμού (ΕΚ) αριθ. 810/2009 για τη θέσπιση κοινοτικού κώδικα θεωρήσεων (Κώδικας θεωρήσεων). ΕΕ L 188 της 12.7.2019, σ. 25.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.11.2019
            COM(2019) 595 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για την τροποποίηση της Διεθνούς Συμφωνίας για τη Ζάχαρη του 1992

               ΑΙΤΙΟΛΟΓΙΚΗ ΕΚΘΕΣΗ

               Η παρούσα σύσταση αφορά την έκδοση απόφασης με την οποία η Επιτροπή εξουσιοδοτείται να συμμετάσχει, εξ ονόματος της Ένωσης, στις διαπραγματεύσεις για τη μερική αναθεώρηση της Διεθνούς Συμφωνίας για τη Ζάχαρη («ISA»), τις οποίες αποφάσισε να δρομολογήσει το Διεθνές Συμβούλιο Ζάχαρης («ISC»), υπό την καθοδήγηση της Διάσκεψης των Ηνωμένων Εθνών για το εμπόριο και την ανάπτυξη (UNCTAD). Σύμφωνα με την απόφαση του ISC της 19ης Ιουλίου 2019, οι εν λόγω διαπραγματεύσεις θα αφορούν τον διοικητικό προϋπολογισμό και τις εισφορές των μελών, καθώς και περιορισμένες τροποποιήσεις σχετικά με τους στόχους και το πρόγραμμα εργασίας του διεθνούς οργανισμού ζάχαρης (ISO).

               1.ΠΛΑΙΣΙΟ ΤΗΣ ΣΥΣΤΑΣΗΣ

               •Μεταρρύθμιση της Διεθνούς Συμφωνίας για τη Ζάχαρη του 1992

               Η Ευρωπαϊκή Ένωση είναι συμβαλλόμενο μέρος της ISA.

               Η ISA αποσκοπεί στην ενίσχυση της διεθνούς συνεργασίας για ζητήματα που αφορούν τη ζάχαρη σε διεθνές επίπεδο και για συναφή θέματα, στην παροχή ενός πλαισίου για τη διεξαγωγή διακυβερνητικών διαβουλεύσεων σχετικά με τη ζάχαρη και τους τρόπους βελτίωσης της παγκόσμιας οικονομίας της ζάχαρης, στη διευκόλυνση του εμπορίου μέσω της συλλογής και της παροχής πληροφοριών σχετικά με την παγκόσμια αγορά ζάχαρης και άλλων γλυκαντικών ουσιών, καθώς και στην ενθάρρυνση της αύξησης της ζήτησης για ζάχαρη, ιδίως σε ό, τι αφορά τις μη παραδοσιακές χρήσεις. Η ISA άρχισε να ισχύει την 1η Ιανουαρίου 1993 για περίοδο τριών ετών έως τις 31 Δεκεμβρίου 1995. Έκτοτε παρατείνεται τακτικά για περαιτέρω περιόδους δύο ετών. Παρατάθηκε πιο πρόσφατα με την απόφαση του ISC του Ιουλίου 2019 και θα παραμείνει σε ισχύ μέχρι τις 31 Δεκεμβρίου 2021.

               Σύμφωνα με το άρθρο 8 της ISA, το ISC είναι το αρμόδιο όργανο για την εκτέλεση όλων των καθηκόντων που είναι απαραίτητα για την εφαρμογή των διατάξεων της ISA. Το άρθρο 13 της ISA ορίζει ότι όλες οι αποφάσεις του ISC λαμβάνονται, κατ’ αρχήν, συναινετικά, εκτός εάν ορίζεται διαφορετικά στην ISA. Εάν δεν επιτευχθεί συναίνεση, οι αποφάσεις λαμβάνονται με απλή πλειοψηφία, εκτός αν η ISA προβλέπει ειδική ψηφοφορία.

               Σύμφωνα με το άρθρο 25 της ISA, τα μέλη του ISO διαθέτουν 2000 ψήφους συνολικά. Κάθε μέλος του ISO διαθέτει ορισμένο αριθμό ψήφων ο οποίος προσαρμόζεται κάθε χρόνο, βάσει προκαθορισμένων κριτηρίων που ορίζονται στην ISA.

               Η συμφωνία, και ιδίως η κατανομή των ψήφων μεταξύ των μελών, που καθορίζει επίσης την εισφορά κάθε μέλους, δεν αντανακλά πλέον την πραγματικότητα της παγκόσμιας αγοράς ζάχαρης. Σήμερα, η Ένωση διαθέτει με διαφορά τη μεγαλύτερη εισφορά στον προϋπολογισμό του ISO. Από το 2015, ο ISO έχει αρχίσει συζητήσεις σε επίπεδο ομάδας εργασίας όσον αφορά τις δυνατότητες αναθεώρησης του μηχανισμού κατανομής των ψήφων.

               Το 2017, η Επιτροπή έλαβε εντολή από το Συμβούλιο να αρχίσει διαπραγματεύσεις με τα υπόλοιπα μέρη της ISA, στο πλαίσιο του ISC, με σκοπό τον εκσυγχρονισμό της ISA, ιδίως όσον αφορά την ασυνέπεια μεταξύ του αριθμού των ψήφων και των χρηματοδοτικών εισφορών των μελών του ISO, αφενός, και της σχετικής θέσης τους στην παγκόσμια αγορά ζάχαρης, αφετέρου. Η εν λόγω εντολή ισχύει έως τις 31 Δεκεμβρίου 2019. Βάσει αυτής της εντολής, η Επιτροπή ανέλαβε την πρωτοβουλία να αρχίσει διαπραγματεύσεις με τα κράτη μέλη του ISO και υπέβαλε συγκεκριμένες προτάσεις για την τροποποίηση του άρθρου 25 της ISA, το οποίο διέπει την έγκριση του διοικητικού προϋπολογισμού και τις εισφορές των μελών.

               Κατά την 55η σύνοδό του, στις 19 Ιουλίου 2019, το ISC αποφάσισε να αρχίσει διαπραγματεύσεις πριν από την επόμενη σύνοδό του τον Νοέμβριο του 2019, υπό την καθοδήγηση της UNCTAD. Οι εν λόγω διαπραγματεύσεις θα αφορούν τη μερική αναθεώρηση της ISA, με επίκεντρο τα κεφάλαια I και VII, ιδίως σε σχέση με θέματα «διοικητικού προϋπολογισμού και εισφορών των μελών», καθώς και άλλες περιορισμένες τροποποιήσεις, συμπεριλαμβανομένων τροποποιήσεων στα κεφάλαια IX και X, που τα μέλη επέλεξαν να θέσουν προς συζήτηση. Σύμφωνα με την απόφαση του ISC, η διαδικασία αυτή πρέπει να ολοκληρωθεί πριν από τις 31 Δεκεμβρίου 2021. Αυτό σημαίνει ότι ο προβλεπόμενος εκσυγχρονισμός της συμφωνίας, εκτός από την κατανομή των ψήφων και τη χρηματοδοτική εισφορά των μελών (κεφάλαιο VII), θα πρέπει πλέον να περιλαμβάνει και τα εξής:

               (1)τους συνολικούς στόχους του ISO (κεφάλαιο I), ιδίως προκειμένου να συμπεριληφθεί η αιθανόλη,

               (2)ευρύτερη θεώρηση του κεφαλαίου «πληροφόρηση και μελέτες» (κεφάλαιο IX), ουσιαστικά για να καταστεί δυνατή η συμπερίληψη της αιθανόλης στις εν λόγω δραστηριότητες,

               (3)ευρύτερη θεώρηση του κεφαλαίου «έρευνα και ανάπτυξη» (κεφάλαιο X).

               Ο γενικός σκοπός του ISO, όπως περιγράφεται στο άρθρο 1 της συμφωνίας, δεν πρόκειται να αλλάξει, ακόμη και με τη δυνητική συμπερίληψη της αιθανόλης.

               Η μεταρρύθμιση του ISO με στόχο την περαιτέρω εναρμόνισή του με τις πρακτικές που προωθεί η Ένωση στο πλαίσιο άλλων διεθνών φορέων βασικών προϊόντων, καθώς και με τις εξελίξεις στην παγκόσμια αγορά ζάχαρης από το 1992, είναι σαφώς προς το συμφέρον της Ένωσης. Η εν λόγω μεταρρύθμιση αναμένεται να οδηγήσει, τουλάχιστον, σε διαφάνεια όσον αφορά τις ευθύνες των μελών σχετικά με την ψηφοφορία καθώς και τις χρηματοδοτικές εισφορές τους. Η κατανομή των ψήφων στον ISO θα πρέπει να είναι μετρήσιμη βάσει δεικτών όπως το εμπόριο, η κατανάλωση, η παραγωγή και η ικανότητα πληρωμής. Ο τελευταίος δείκτης χρησιμοποιείται στα Ηνωμένα Έθνη ώστε να αναγνωριστεί η πτυχή της ανάπτυξης του τομέα της ζάχαρης. Η συνεκτίμηση αυτού του δείκτη, οδηγεί στο να κατανέμεται μεγαλύτερο μέρος των οικονομικών ευθυνών στα μέλη εκείνα που έχουν μεγαλύτερη ικανότητα να συμβάλλουν στον προϋπολογισμό του ISO. Η επίσημη ένταξη της αιθανόλης στους στόχους και το πρόγραμμα εργασίας του ISO συνάδει με τον στόχο της Ένωσης για εκσυγχρονισμό της ISA και για ευθυγράμμιση του περιεχομένου της με την ήδη υφιστάμενη πρακτική.

               •Συνοχή με υφιστάμενη πρακτική στο πλαίσιο διεθνών οργανισμών βασικών προϊόντων

                  Στο πλαίσιο διεθνών οργανισμών βασικών προϊόντων όπως το Διεθνές Συμβούλιο Σιτηρών (IGC) και το Διεθνές Συμβούλιο Ελαίας (ΔΣΕ), η Ένωση έχει διαπραγματευτεί την κατανομή των δικαιωμάτων ψήφου και σαφείς μηχανισμούς επικαιροποίησης σε ετήσια βάση, που αντανακλούν τη σχετική σημασία της Ένωσης στις αγορές σιτηρών καθώς και ελαιολάδου. Στο πλαίσιο του IGC, οι δείκτες είναι το εμπόριο, η κατανάλωση και η παραγωγή. Αυτό έρχεται σε αντίθεση με την τρέχουσα πρακτική του ISO, δεδομένου ότι η συμφωνία του 1992 δεν προβλέπει προσαρμογές ανάλογα με την εξέλιξη της θέσης των μελών στην παγκόσμια οικονομία της ζάχαρης. Επιπλέον, επί του παρόντος, η κατανομή δικαιωμάτων ψήφου δεν μπορεί να υπολογιστεί εκ των προτέρων από τα μέλη, αλλά απορρέει, αντιθέτως, από έναν αδιαφανή υπολογισμό. Η μερική αναθεώρηση της ISA θα πρέπει να στοχεύει στην ευθυγράμμιση των πρακτικών του ISO με εκείνες άλλων διεθνών οργανισμών βασικών προϊόντων.

               •Συνοχή με άλλες πολιτικές της Ένωσης

                  Η ζάχαρη είναι ένα ευαίσθητο προϊόν στο πλαίσιο της Κοινής Εμπορικής Πολιτικής της Ένωσης και της Κοινής Γεωργικής Πολιτικής. Στο πλαίσιο των διεθνών εμπορικών διαπραγματεύσεων της Ένωσης, η ζάχαρη διαδραματίζει καίριο ρόλο και τόσο η παραγωγή όσο και το εμπόριο ζάχαρης παρακολουθούνται προσεκτικά από την Επιτροπή. Η ζάχαρη αποτελεί επίσης σημαντικό βασικό προϊόν σε πολλές αναπτυσσόμενες χώρες και η αναπτυξιακή πτυχή της ζάχαρης είναι υψίστης σημασίας στο πλαίσιο της Κοινής Εμπορικής Πολιτικής. Ο ISO παρέχει μια ουδέτερη πλατφόρμα για τη συζήτηση θεμάτων που αφορούν τη ζάχαρη μεταξύ πολλών μελών του. Ταυτόχρονα, η παρακολούθηση των εξελίξεων στο πλαίσιο της παγκόσμιας αγοράς ζάχαρης παρουσιάζει ενδιαφέρον όσον αφορά τις δυνατότητες διαχείρισης της αγοράς στο πλαίσιο της κοινής γεωργικής πολιτικής.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Το άρθρο 218 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έγκριση της έναρξης διαπραγματεύσεων και, ανάλογα με το αντικείμενο της σχεδιαζόμενης συμφωνίας, ορίζει τον διαπραγματευτή ή τον επικεφαλής της διαπραγματευτικής ομάδας της Ένωσης. Το άρθρο 218 παράγραφος 4 της ΣΛΕΕ προβλέπει ότι το Συμβούλιο μπορεί να απευθύνει οδηγίες στον διαπραγματευτή και να ορίσει ειδική επιτροπή, σε διαβούλευση με την οποία πρέπει να διεξάγονται οι διαπραγματεύσεις.

               •Εφαρμογή στην προκειμένη περίπτωση

               Η προβλεπόμενη διαπραγματευτική εντολή θα πρέπει να παρέχει στους διαπραγματευτές, εξ ονόματος της Ένωσης, τα μέσα για την επίτευξη των συνολικών στόχων, όπως αυτοί ορίζονται στην πρώτη κουκκίδα του σημείου 1.

                  Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 3 και 218 παράγραφος 4 της ΣΛΕΕ.

               •Συμπέρασμα

               Το άρθρο 218 παράγραφοι 3 και 4 της ΣΛΕΕ θα πρέπει να αποτελέσει τη νομική βάση της προτεινόμενης απόφασης.

               ·Επικουρικότητα (σε περίπτωση μη αποκλειστικής αρμοδιότητας)

               Η Ένωση είναι συμβαλλόμενο μέρος της ISA και εκπροσωπείται στο ISC από την Επιτροπή. Τα κράτη μέλη δεν αποτελούν ξεχωριστό μέρος της ISA. Η διαπραγμάτευση της Ένωσης σχετικά με τη μερική αναθεώρηση της ISA εμπίπτει στην αποκλειστική αρμοδιότητα της Ένωσης.

               ·Αναλογικότητα

                  Η τροποποίηση της ISA προκειμένου να επιτευχθεί κατανομή ψήφων που αντιπροσωπεύει τη σχετική σημασία των μελών του ISO στην παγκόσμια οικονομία της ζάχαρης, καθώς και όσον αφορά άλλα ζητήματα σχετικά με τον εκσυγχρονισμό της συμφωνίας, είναι προς το συμφέρον της Ένωσης. Επί του παρόντος, η συμμετοχή της ΕΕ στον ISO είναι επωφελής τόσο για την Ένωση όσο και για τα λοιπά κράτη μέλη του ISO. Ωστόσο, δεδομένου ότι οι μεταβολές στη σχετική σημασία της ΕΕ δεν έχουν οδηγήσει σε μείωση των ψήφων και, κατά συνέπεια, σε μειωμένες οικονομικές εισφορές, η συμμετοχή αυτή έχει υψηλό κόστος. Η αύξηση της παρουσίας άλλων μελών του ISO στις παγκόσμιες αγορές ζάχαρης δεν είχε ως συνακόλουθο αποτέλεσμα την αντίστοιχη αύξηση της εισφοράς τους. Ο εκσυγχρονισμός της συμφωνίας και η διεύρυνση του πεδίου εφαρμογής της δεν θα οδηγούσε σε υψηλότερο κόστος και εκτιμάται ότι θα προκαλέσει μεγαλύτερο ενδιαφέρον για τον ISO, ενδεχομένως προσελκύοντας νέα μέλη, καθώς και αυξάνοντας τη συνάφεια των εργασιών του.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

                  Η Ένωση είναι μέλος του ISO και η συμμετοχή της στον εν λόγω οργανισμό στηρίζεται από τον τομέα της ζάχαρης στην ΕΕ καθώς και από τα περισσότερα κράτη μέλη από το 1992. Δεν κρίνεται αναγκαίο να προβούν τα ενδιαφερόμενα μέρη σε διαβούλευση σχετικά με μια διαδικασία η οποία αποβλέπει απλώς στη συνέχιση της συμμετοχής της Ένωσης στον ISO, έστω και βάσει ενός συνόλου κανόνων που είναι σύμφωνοι με εκείνους άλλων διεθνών οργανισμών βασικών προϊόντων, των οποίων η ΕΕ είναι συμβαλλόμενο μέρος. Τέλος, η μειωμένη σχετική βαρύτητα της ΕΕ στην παγκόσμια αγορά ζάχαρης αναμένεται να οδηγήσει επίσης σε ελαφρά μείωση των εισφορών στον ISO.

               •Εκτίμηση των επιπτώσεων

               Η πλήρης εκτίμηση των επιπτώσεων δεν είναι απαραίτητη, δεδομένου ότι το μέτρο δεν αναμένεται να έχει σημαντικές οικονομικές, περιβαλλοντικές ή κοινωνικές επιπτώσεις. Η επιτυχής τροποποίηση της ISA θα μπορούσε να οδηγήσει σε μείωση της χρηματοδοτικής εισφοράς της Ένωσης στον ISO. Ταυτόχρονα, μια πιο διαφανής και δίκαιη κατανομή των ψήφων μπορεί ακόμη και να συμβάλει στην προσέλκυση νέων μελών στον ISO, γεγονός που θα οδηγούσε σε περαιτέρω μείωση του κόστους.

                  Αν και μια δίκαιη και ισότιμη συνεισφορά της ΕΕ στον προϋπολογισμό του ISO αποτελεί, βεβαίως, τον κύριο λόγο για τον οποίο χρειάζεται τροποποιηθεί η ISA, υπάρχουν, πλην των δημοσιονομικών, και άλλοι λόγοι για τους οποίους απαιτείται μεταρρύθμιση. Η ανάγκη τα μέλη του ISO να συνεισφέρουν στον διοικητικό προϋπολογισμό του ISO ανάλογα με τη βαρύτητά τους αποτελεί καίριο σημείο εκκίνησης για τον εκσυγχρονισμό του ISO και θα πρέπει επίσης να οδηγήσει σε πιο ενεργή συμμετοχή στον ISO εκ μέρος των μελών του.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η έναρξη των διαπραγματεύσεων θεωρείται ότι δεν θα έχει δημοσιονομικές επιπτώσεις.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εγκρίνεται η έναρξη διαπραγματεύσεων για την τροποποίηση της Διεθνούς Συμφωνίας για τη Ζάχαρη του 1992

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218, παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η Ένωση είναι συμβαλλόμενο μέρος της Διεθνούς Συμφωνίας για τη Ζάχαρη του 1992
                  1
                («ISA») και μέλος του Διεθνούς Οργανισμού Ζάχαρης («ISO»).

               (2)Από το 1995 η Ένωση εγκρίνει την παράταση της ISA για διετείς περιόδους. Στις 19 Ιουλίου 2019, κατά τη διάρκεια της 55ης συνόδου του Διεθνούς Συμβουλίου Ζάχαρης, η Επιτροπή, κατόπιν έγκρισης του Συμβουλίου
                  2
               , εξέφρασε τη θέση της υπέρ της εκ νέου παράτασης της ISA για περίοδο έως δύο ετών, η οποία λήγει στις 31 Δεκεμβρίου 2021.

               (3)Σύμφωνα με το άρθρο 8 της ISA, το Διεθνές Συμβούλιο Ζάχαρης («ISC») εκτελεί ή μεριμνά για την εκτέλεση όλων των καθηκόντων που είναι απαραίτητα για την εφαρμογή των διατάξεων της ISA. Σύμφωνα με το άρθρο 13 της ISA, όλες οι αποφάσεις του ISC λαμβάνονται, κατ’ αρχήν, συναινετικά. Εάν δεν επιτευχθεί συναίνεση, οι αποφάσεις λαμβάνονται με απλή πλειοψηφία, εκτός αν η ISA προβλέπει ειδική ψηφοφορία.

               (4)Σύμφωνα με το άρθρο 25 της ISA, τα μέλη του ISO διαθέτουν 2000 ψήφους συνολικά. Κάθε μέλος του ISO διαθέτει ορισμένο αριθμό ψήφων ο οποίος προσαρμόζεται κάθε χρόνο, σύμφωνα με τα κριτήρια που ορίζονται στην ISA.

               (5)Είναι προς το συμφέρον της ΕΕ να συμμετέχει σε διεθνή συμφωνία για τη ζάχαρη, λαμβάνοντας υπόψη τη σημασία του τομέα αυτού για ορισμένα κράτη μέλη καθώς και για την οικονομία στον ευρωπαϊκό τομέα της ζάχαρης.

               (6)Ωστόσο, το θεσμικό πλαίσιο της ISA και ιδίως η κατανομή των ψήφων μεταξύ των μελών του ISO, που προσδιορίζει επίσης τη χρηματοδοτική εισφορά των μελών στο ΙSO, δεν αντανακλούν πλέον την πραγματικότητα της παγκόσμιας αγοράς ζάχαρης.

               (7)Στο πλαίσιο των κανόνων της ISA για τις χρηματοδοτικές εισφορές στο πλαίσιο του ISO, το μερίδιο της Ένωσης παρέμεινε στο ίδιο επίπεδο από το 1992 μολονότι η παγκόσμια αγορά ζάχαρης, και ιδίως η σχετική θέση της Ένωσης σε αυτή, έχουν αλλάξει σημαντικά έκτοτε. Ως εκ τούτου, η Ένωση έχει επωμιστεί τα τελευταία έτη στο πλαίσιο του ISO δυσανάλογα μεγάλο μερίδιο του δημοσιονομικού κόστους και των ευθυνών που αυτό συνεπάγεται.

               (8)Με την απόφαση (ΕΕ) 2017/2242 του Συμβουλίου
                  3
               , η Επιτροπή έλαβε εντολή από το Συμβούλιο να αρχίσει διαπραγματεύσεις με τα άλλα μέρη της ISA, στο πλαίσιο του ISC, με σκοπό τον εκσυγχρονισμό της ISA, ιδίως όσον αφορά την ασυνέπεια μεταξύ του αριθμού των ψήφων και των χρηματοδοτικών εισφορών των μελών του ISO, αφενός, και της σχετικής θέσης τους στην παγκόσμια αγορά ζάχαρης, αφετέρου. Η εν λόγω εντολή ισχύει έως τις 31 Δεκεμβρίου 2019.

               (9)Βάσει της εντολής που έλαβε με την απόφαση (ΕΕ) 2017/2242, η Επιτροπή άρχισε διαπραγματεύσεις με τα κράτη μέλη του ISO και υπέβαλε συγκεκριμένες προτάσεις για την τροποποίηση του άρθρου 25 της ISA, το οποίο διέπει την έγκριση του διοικητικού προϋπολογισμού και τις εισφορές των μελών. Κατά την 55η σύνοδό του, στις 19 Ιουλίου 2019, το ISC αποφάσισε να αρχίσει διαπραγματεύσεις για τη μερική αναθεώρηση της ISA πριν από την επόμενη σύνοδό του τον Νοέμβριο του 2019, υπό την καθοδήγηση της Διάσκεψης των Ηνωμένων Εθνών για το εμπόριο και την ανάπτυξη (UNCTAD). Μετά από αιτήματα αρκετών κρατών μελών του ISO, το ISC αποφάσισε ότι, πέραν από την αναθεώρηση του άρθρου 25 της ISA, που πρότεινε η Ένωση, και άλλοι τομείς της ISA πρόκειται να αποτελέσουν αντικείμενο επίσημων διαπραγματεύσεων. Οι εν λόγω άλλοι τομείς αφορούν ιδίως τους στόχους και τις προτεραιότητες εργασίας του ISO.

               (10)Σύμφωνα με την απόφαση του ISC της 19ης Ιουλίου 2019, οι εν λόγω διαπραγματεύσεις πρόκειται να ολοκληρωθούν το αργότερο έως τις 31 Δεκεμβρίου 2021. Αυτό το χρονοδιάγραμμα σημαίνει ότι οι διαπραγματεύσεις δεν πρόκειται να ολοκληρωθούν πριν από τη λήξη ισχύος της εντολής που ελήφθη με την απόφαση (ΕΕ) 2017/2242. Συνεπώς, απαιτείται νέα εντολή από το Συμβούλιο για την κάλυψη του παρατεταμένου χρονοδιαγράμματος και του πεδίου εφαρμογής των διαπραγματεύσεων.

               (11)Οποιεσδήποτε τροποποιήσεις συμφωνηθούν στο πλαίσιο αυτών των διαπραγματεύσεων θα πρέπει να εγκριθούν σύμφωνα με τη διαδικασία που προβλέπεται στο άρθρο 44 της ISA. Σύμφωνα με το εν λόγω άρθρο το ISC δύναται, με ειδική ψηφοφορία, να συστήσει στα μέλη του ISO τροποποίηση της ISA. Η Ένωση, ως μέλος του ISC σύμφωνα με το άρθρο 7 της ISA, θα πρέπει να έχει τη δυνατότητα να συμμετάσχει σε διαπραγματεύσεις με σκοπό την τροποποίηση του θεσμικού πλαισίου της ISA.

               (12)Ως εκ τούτου, κρίνεται σκόπιμο να εξουσιοδοτηθεί η Επιτροπή να προβεί σε διαπραγματεύσεις στο πλαίσιο του ISC για την τροποποίηση της ISA, να οριστούν διαπραγματευτικές οδηγίες και η Επιτροπή να συνεχίσει, κατά τη διεξαγωγή των διαπραγματεύσεων, να συμβουλεύεται την ίδια ειδική επιτροπή που ορίστηκε με την απόφαση (ΕΕ) 2017/2242,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διεξαγάγει διαπραγματεύσεις, εξ ονόματος της Ένωσης, για την τροποποίηση της Διεθνούς Συμφωνίας για τη Ζάχαρη του 1992.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την ομάδα «Βασικά προϊόντα».

               Άρθρο 4

               Η παρούσα απόφαση ισχύει έως τις 31 Δεκεμβρίου 2021.

               Άρθρο 5

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση 92/580/ΕΟΚ του Συμβουλίου, της 13ης Νοεμβρίου 1992, για την υπογραφή και τη σύναψη της διεθνούς συμφωνίας του 1992 για τη ζάχαρη (ΕΕ L 379 της 23.12.1992, σ. 15).

                     (2)

                        Απόφαση (ΕΕ) 2019/1251 του Συμβουλίου, της 15ης Ιουλίου 2019, για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Διεθνούς Συμβουλίου Ζάχαρης όσον αφορά την παράταση της διεθνούς συμφωνίας για τη ζάχαρη του 1992 (ΕΕ L 195 της 23.7.2019, σ. 18).

                     (3)

                        Απόφαση (ΕΕ) 2017/2242 του Συμβουλίου, της 30ής Νοεμβρίου 2017, με την οποία επιτρέπεται η έναρξη διαπραγματεύσεων για την τροποποίηση της Διεθνούς Συμφωνίας του 1992 για τη ζάχαρη (ΕΕ L 322 της 7.12.2017, σ. 29).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.11.2019
            COM(2019) 595 final
            ΠΑΡΑΡΤΗΜΑ
            της
            Σύστασης γιαΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για την τροποποίηση της Διεθνούς Συμφωνίας για τη Ζάχαρη του 1992

               ΠΑΡΑΡΤΗΜΑ

               Οδηγίες για τη διαπραγμάτευση τροποποιήσεων της Διεθνούς Συμφωνίας για τη Ζάχαρη του 1992

               Η Επιτροπή μπορεί να συμμετάσχει στις διαπραγματεύσεις που αποφάσισε να δρομολογήσει το Διεθνές Συμβούλιο Ζάχαρης, για την τροποποίηση της Διεθνούς Συμφωνίας για τη Ζάχαρη («ISA»), σχετικά με ζητήματα που αφορούν τον διοικητικό προϋπολογισμό και τις εισφορές, τους στόχους και το πρόγραμμα εργασίας του Διεθνούς Οργανισμού Ζάχαρης. Η Επιτροπή συμμετέχει στις διαπραγματεύσεις αυτές με σκοπό τον εκσυγχρονισμό της ISA, και ιδίως την αντιμετώπιση της υφιστάμενης ασυνέπειας μεταξύ της κατανομής των ψήφων και των χρηματοδοτικών εισφορών των μελών του Διεθνούς Οργανισμού Ζάχαρης, αφενός, και της σχετικής τους θέσης στην παγκόσμια αγορά ζάχαρης, αφετέρου, λαμβάνοντας υπόψη τις εξελίξεις στην παγκόσμια αγορά ζάχαρης.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.6.2019
            COM(2019) 248 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης, για τη σύναψη συμφωνίας σύμπραξης βιώσιμης αλιείας και πρωτοκόλλου με την Ισλαμική Δημοκρατία της Μαυριτανίας
            {SWD(2019) 195 final} - {SWD(2019) 196 final}

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΣΥΣΤΑΣΗΣ

               •Αιτιολόγηση και στόχοι της πρότασης

               Η Επιτροπή προτείνει τη διαπραγμάτευση νέας συμφωνίας σύμπραξης βιώσιμης αλιείας και νέου πρωτοκόλλου με την Ισλαμική Δημοκρατία της Μαυριτανίας, που να ανταποκρίνονται στις ανάγκες του ενωσιακού στόλου και να ευθυγραμμίζονται με τον κανονισμό (ΕΕ) αριθ. 1380/2013 σχετικά με την Κοινή Αλιευτική Πολιτική, καθώς και με τα συμπεράσματα του Συμβουλίου, της 19ης Μαρτίου 2012, σχετικά με την ανακοίνωση της Επιτροπής για την εξωτερική διάσταση της κοινής αλιευτικής πολιτικής.

               •Συνέπεια με τις ισχύουσες διατάξεις στον τομέα πολιτικής

                  Η ισχύουσα συμφωνία αλιευτικής σύμπραξης (ΣΑΣ) μεταξύ της Ευρωπαϊκής Ένωσης και της Μαυριτανίας
                     1
                   υπογράφηκε στις 4 Αυγούστου 2008
                     2
                   Προτείνεται η διαπραγμάτευση νέας συμφωνίας σύμπραξης βιώσιμης αλιείας προκειμένου να ενσωματωθούν ορισμένες διατάξεις του κανονισμού (ΕΕ) No1380/2013
                     3
                  , οι οποίες δεν καλύπτονται από την τρέχουσα ΣΑΣ. Το ισχύον τετραετές πρωτόκολλο
                     4
                   της ΣΑΣ τέθηκε σε εφαρμογή στις 16 Νοεμβρίου 2015
                     5
                   και θα λήξει στις 15 Νοεμβρίου 2019. Το εν λόγω πρωτόκολλο τροποποιήθηκε με την απόφαση (ΕΕ) 2017/451 της Επιτροπής
                     6
                   και με την απόφαση (ΕΕ) 2017/1373 της Επιτροπής
                     7
                  . Βάσει αυτού καθορίζονται οι αλιευτικές δυνατότητες για τον στόλο της Ένωσης και η αντίστοιχη χρηματική αντιπαροχή που καταβάλλεται από την Ένωση και τους πλοιοκτήτες.

                  Η ετήσια δημόσια χρηματική αντιπαροχή, την οποία οφείλει η ΕΕ στη Μαυριτανία, ανέρχεται σε 61 625 000 EUR, εκ των οποίων 4 125 000 EUR
                     8
                   προορίζονται για την τομεακή στήριξη.

               Η ΣΑΣ με τη Μαυριτανία προβλέπει δυνατότητες αλιείας βενθοπελαγικών και πελαγικών ειδών, καθώς και τόνου και άκρως μεταναστευτικών ειδών, για ενωσιακά σκάφη από 10
                  9
                κράτη μέλη (Γερμανία, Ιρλανδία, Ισπανία, Γαλλία, Ιταλία, Λετονία, Λιθουανία, Κάτω Χώρες, Πολωνία και Πορτογαλία). Η Ευρωπαϊκή Ένωση διαθέτει ήδη ανεπτυγμένο δίκτυο διμερών συμφωνιών σύμπραξης βιώσιμης αλιείας (ΣΣΒΑ) στον Ατλαντικό Ωκεανό απέναντι από τις ακτές της Δυτικής Αφρικής, και συγκεκριμένα με το Μαρόκο, τη Σενεγάλη, τη Γκάμπια, τη Γουινέα-Μπισάου, τη Λιβερία και την Ακτή του Ελεφαντοστού.

                  Οι ΣΣΒΑ συμβάλλουν στη διεθνή προώθηση των στόχων της ΚΑΠ, διασφαλίζοντας ότι οι αλιευτικές δραστηριότητες της Ένωσης εκτός των υδάτων της βασίζονται στις ίδιες αρχές και στα ίδια πρότυπα που ισχύουν βάσει του ενωσιακού δικαίου. Επιπλέον, οι ΣΣΒΑ προάγουν την επιστημονική συνεργασία μεταξύ της ΕΕ και των εταίρων της, προωθούν τη διαφάνεια και τη βιωσιμότητα για καλύτερη διαχείριση των αλιευτικών πόρων και ενθαρρύνουν τη διακυβέρνηση στηρίζοντας την παρακολούθηση, τον έλεγχο ελέγχου και την εποπτεία των δραστηριοτήτων των εθνικών και ξένων στόλων και παρέχοντας χρηματοδότηση για την καταπολέμηση της παράνομης, αδήλωτης και ανεξέλεγκτης αλιείας (ΠΑΑ) αλιείας. Οι ΣΣΒΑ συμβάλλουν στη βιώσιμη ανάπτυξη της τοπικής αλιείας, καθώς και στην προώθηση της ανάπτυξης και της αξιοπρεπούς εργασίας, που συνδέονται με τη θαλάσσια δραστηριότητα. Οι ΣΣΒΑ ενισχύουν τη θέση της Ευρωπαϊκής Ένωσης στο πλαίσιο των διεθνών και περιφερειακών αλιευτικών οργανώσεων: συγκεκριμένα στην περίπτωση της Μαυριτανίας, στο πλαίσιο της Διεθνούς Επιτροπής για τη Διατήρηση των Θυννοειδών του Ατλαντικού (ICCAT)
                     10
                   και της Επιτροπής Αλιείας Κεντροανατολικού Ατλαντικού (CECAF)
                     11
                  .

               •Συνοχή με άλλες πολιτικές της Ένωσης

                  Η διαπραγμάτευση νέας συμφωνίας και νέου πρωτοκόλλου με τη Μαυριτανία συνάδει με την εξωτερική δράση της ΕΕ έναντι των χωρών της Αφρικής, της Καραϊβικής και του Ειρηνικού (ΑΚΕ), και ιδίως με τους στόχους της Ένωσης όσον αφορά τον σεβασμό των δημοκρατικών αρχών και των ανθρωπίνων δικαιωμάτων.

               2.ΝΟΜΙΚΑ ΣΤΟΙΧΕΙΑ ΤΗΣ ΣΥΣΤΑΣΗΣ

               •Νομική βάση

                  Νομική βάση της απόφασης αποτελεί το άρθρο 218 της Συνθήκης για τη λειτουργία της Ευρωπαϊκής Ένωσης (ΣΛΕΕ), στο πέμπτο μέρος σχετικά με την εξωτερική δράση της Ένωσης, τίτλος V σχετικά με τις διεθνείς συμφωνίες, το οποίο καθορίζει τη διαδικασία για τη διαπραγμάτευση και τη σύναψη συμφωνιών μεταξύ της ΕΕ και τρίτων χωρών.

               •Επικουρικότητα (σε περίπτωση μη αποκλειστικής αρμοδιότητας)

                  Άνευ αντικειμένου, αποκλειστική αρμοδιότητα.

               •Αναλογικότητα

                  Η απόφαση είναι ανάλογη προς τον στόχο.

               •Επιλογή της νομικής πράξης

                  Το μέσο προβλέπεται στο άρθρο 218 παράγραφοι 3 και 4 της ΣΛΕΕ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΤΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Το 2018-2019 η Επιτροπή διεξήγαγε εκ των υστέρων αξιολόγηση του ισχύοντος πρωτοκόλλου στο πλαίσιο της ΣΑΣ με τη Μαυριτανία, καθώς και εκ των προτέρων αξιολόγηση για την ενδεχόμενη ανανέωση του πρωτοκόλλου. Τα συμπεράσματα της αξιολόγησης παρατίθενται σε χωριστό υπηρεσιακό έγγραφο εργασίας της Επιτροπής.

                  Η αξιολόγηση κατέληξε στο συμπέρασμα ότι υπάρχει σταθερό ενδιαφέρον των ενωσιακών τομέων αλιείας για αλιευτικές δραστηριότητες στη Μαυριτανία και ότι η ανανέωση του πρωτοκόλλου θα συνέβαλε στην ενίσχυση των ικανοτήτων παρακολούθησης, ελέγχου και επιτήρησης, καθώς επίσης και στη βελτίωση της διακυβέρνησης της αλιείας στην περιοχή.

                  Για την ΕΕ είναι σημαντικό να διατηρηθεί ένα μέσο που να επιτρέπει την σε βάθος τομεακή συνεργασία με έναν σημαντικό παράγοντα στη διακυβέρνηση των ωκεανών σε υποπεριφερειακό επίπεδο, δεδομένης της έκτασης της αλιευτικής της ζώνης που υπάγεται στη δικαιοδοσία της. Επιπλέον, για τα σκάφη της ΕΕ, ιδίως εκείνα που έχουν βάση σε εξόχως απόκεντρες περιοχές όπως οι Κανάριες Νήσοι, τα οποία στοχεύουν βενθοπελαγικά και πελαγικά είδη, για τα θυνναλιευτικά γρι-γρι και τα παραγαδιάρικα, αυτό σημαίνει διατήρηση της πρόσβασης σε μια σημαντική περιοχή αλιείας για την ανάπτυξη στρατηγικών αλίευσης βάσει ενός πολυετούς διεθνούς νομικού πλαισίου.

                  Για τις μαυριτανικές αρχές, στόχος είναι η συνέχιση των σχέσεων με την ΕΕ για την ενίσχυση της διακυβέρνησης των ωκεανών και η λήψη ειδικής τομεακής στήριξης που προβλέπει ευκαιρίες για πολυετή χρηματοδότηση.

               •Διαβουλεύσεις με τα ενδιαφερόμενα μέρη

                  Στο πλαίσιο της αξιολόγησης, ζητήθηκε η γνώμη των κρατών μελών, εκπροσώπων του κλάδου, διεθνών οργανώσεων της κοινωνίας των πολιτών, καθώς και των αλιευτικών αρχών και της κοινωνίας των πολιτών της Μαυριτανίας. Επίσης, πραγματοποιήθηκαν διαβουλεύσεις στο πλαίσιο του γνωμοδοτικού συμβουλίου για την υπερπόντια αλιεία, ιδίως επ’ ευκαιρία της συνεδρίασής του της 27ης Μαρτίου 2019.

               •Συλλογή και χρήση εμπειρογνωσίας

                  Άνευ αντικειμένου

               •Εκτίμηση επιπτώσεων

                  Άνευ αντικειμένου

               •Καταλληλότητα και απλούστευση του κανονιστικού πλαισίου

                  Άνευ αντικειμένου

               •Θεμελιώδη δικαιώματα

                  Οι οδηγίες διαπραγμάτευσης που προτείνονται στο παράρτημα της απόφασης συνιστούν να εγκριθεί η έναρξη διαπραγματεύσεων και να συμπεριληφθεί ρήτρα σχετικά με τις συνέπειες των παραβιάσεων των ανθρωπίνων δικαιωμάτων και των δημοκρατικών αρχών.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Στις δημοσιονομικές επιπτώσεις που συνδέονται με το νέο πρωτόκολλο περιλαμβάνεται η καταβολή χρηματικής αντιπαροχής στην Ισλαμική Δημοκρατία της Μαυριτανίας. Οι συναφείς χορηγήσεις του προϋπολογισμού όσον αφορά πιστώσεις ανάληψης υποχρεώσεων και πληρωμών πρέπει να συμπεριλαμβάνονται κάθε έτος στο κονδύλιο του προϋπολογισμού που αφορά τις συμφωνίες σύμπραξης βιώσιμης αλιείας (11 03 01) και να είναι συμβατές με τον δημοσιονομικό προγραμματισμό του σχετικού πολυετούς δημοσιονομικού πλαισίου. Τα ετήσια ποσά για τις αναλήψεις υποχρεώσεων και τις πληρωμές καθορίζονται στην ετήσια διαδικασία του προϋπολογισμού, συμπεριλαμβανομένης της γραμμής του αποθεματικού για τα πρωτόκολλα που δεν έχουν τεθεί σε ισχύ στις αρχές του έτους
                  12
               .

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Οι διαπραγματεύσεις αναμένεται να αρχίσουν κατά το δεύτερο τρίμηνο του 2019.

               •Αναλυτική επεξήγηση των επιμέρους διατάξεων της πρότασης

                  Η Επιτροπή συνιστά:

                  - την εξουσιοδότηση της Επιτροπής από το Συμβούλιο για την έναρξη και τη διεξαγωγή διαπραγματεύσεων με στόχο τη σύναψη νέας συμφωνίας σύμπραξης βιώσιμης αλιείας και πρωτοκόλλου με την Ισλαμική Δημοκρατία της Μαυριτανίας·

                  - να οριστεί η Επιτροπή ως διαπραγματευτής της ΕΕ επί του θέματος αυτού·

                  - οι εν λόγω διαπραγματεύσεις να διεξαχθούν από την Επιτροπή σε συνεννόηση με την ειδική επιτροπή, σύμφωνα με τις διατάξεις της Συνθήκης για τη λειτουργία της Ευρωπαϊκής Ένωσης·

                  - να εγκρίνει το Συμβούλιο τις οδηγίες διαπραγμάτευσης που προσαρτώνται στην παρούσα σύσταση.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτείται η Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης, για τη σύναψη συμφωνίας σύμπραξης βιώσιμης αλιείας και πρωτοκόλλου με την Ισλαμική Δημοκρατία της Μαυριτανίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας ότι θα πρέπει να αρχίσουν διαπραγματεύσεις για τη σύναψη νέας συμφωνίας σύμπραξης βιώσιμης αλιείας και πρωτοκόλλου με την Ισλαμική Δημοκρατία της Μαυριτανίας,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να αρχίσει διαπραγματεύσεις με τη Μαυριτανία με σκοπό τη σύναψη νέας συμφωνίας σύμπραξης βιώσιμης αλιείας και πρωτοκόλλου με τη Μαυριτανία.

               Άρθρο 2

               Οι διαπραγματεύσεις διεξάγονται σε διαβούλευση με την ομάδα «Εξωτερική αλιευτική πολιτική» του Συμβουλίου και βάσει των διαπραγματευτικών οδηγιών που παρατίθενται στο παράρτημα της παρούσας απόφασης.

               Άρθρο 3

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 343 της 8.12.2006, σ. 4.

                     (2)

                  https://www.consilium.europa.eu/en/documents-publications/treaties-agreements/agreement/?id=2006111&DocLanguage=en

                     (3)

                        Βλ. κανονισμό (ΕΕ) αριθ. 1380/2013, μέρος VI, τίτλος II.

                     (4)

                        ΕΕ L 315 της 1.12.2015, σ. 3.

                     (5)

                  https://www.consilium.europa.eu/en/documents-publications/treaties-agreements/agreement/?id=2015063&DocLanguage=en

                     (6)

                        ΕΕ L 69 της 15.3.2017, σ. 34.

                     (7)

                        ΕΕ L 193 της 25.7.2017, σ. 4.

                     (8)

                        Για τα 2 τελευταία έτη του πρωτοκόλλου.  Για τα δύο προηγούμενα έτη ανερχόταν σε 59 125 000 EUR. Βλ. άρθρα 2.1 και 3.1 του Πρωτοκόλλου, όπως τροποποιήθηκε με την απόφαση (ΕΕ) 2017/451 της Επιτροπής, της 14ης Μαρτίου 2017. ΕΕ L 69 της 15.3.2017, σ. 34.

                     (9)

                        Το Ηνωμένο Βασίλειο διέθετε αλιευτικές δυνατότητες βάσει του υφιστάμενου πρωτοκόλλου ΣΑΣ έως το 2019.

                     (10)

                  http://www.fao.org/fishery/rfb/iccat/en
                  , το όργανο που έχει συσταθεί βάσει του διεθνούς δικαίου για τη διατήρηση και τη διαχείριση των άκρως μεταναστευτικών ειδών της περιοχής.

                     (11)

                  http://www.fao.org/fishery/rfb/cecaf/en
                  , για τα βενθοπελαγικά και τα πελαγικά είδη.

                     (12)

                        Κεφάλαιο 40 (γραμμή αποθεματικού 40 02 41) σύμφωνα με τη διοργανική συμφωνία για το ΠΔΠ (2013/C 373/01).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.6.2019
            COM(2019) 248 final
            ΠΑΡΑΡΤΗΜΑ
            της
            σύστασης
            για απόφαση του Συμβουλίου με την οποία εξουσιοδοτείται η Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης, για τη σύναψη συμφωνίας σύμπραξης βιώσιμης αλιείας και πρωτοκόλλου με την Ισλαμική Δημοκρατία της Μαυριτανίας
            {SWD(2019) 195 final} - {SWD(2019) 196 final}

               ΠΑΡΑΡΤΗΜΑ

               Οδηγίες διαπραγμάτευσης

               –Σκοπός των διαπραγματεύσεων είναι η σύναψη συμφωνίας σύμπραξης βιώσιμης αλιείας και πρωτοκόλλου μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας σύμφωνα με τον κανονισμό (ΕΕ) αριθ. 1380/2013 σχετικά με την Κοινή Αλιευτική Πολιτική και τα συμπεράσματα του Συμβουλίου, της 19ης Μαρτίου 2012, σχετικά με την ανακοίνωση της Επιτροπής, της 13ης Ιουλίου 2011, για την εξωτερική διάσταση της Κοινής Αλιευτικής Πολιτικής.

               –Συνεπώς, η συμφωνία σύμπραξης βιώσιμης αλιείας θα πρέπει να ορίζει το γενικό πλαίσιο, τις γενικές αρχές και στόχους στα οποία θα βασιστεί η εταιρική σχέση με την Ισλαμική Δημοκρατία της Μαυριτανίας. Θα πρέπει να περιλαμβάνει ρήτρα για την κατάργηση της ισχύουσας συμφωνίας αλιευτικής σύμπραξης μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας
                  1
               .

               –Για την προώθηση της βιώσιμης και υπεύθυνης αλιείας με ταυτόχρονη εξασφάλιση αμοιβαίων οφελών για την ΕΕ και την Ισλαμική Δημοκρατία της Μαυριτανίας μέσω της νέας αυτής συμφωνίας και του νέου πρωτοκόλλου, οι διαπραγματευτικοί στόχοι της Επιτροπής θα πρέπει να βασίζονται στα εξής:

               ·στη διασφάλιση της πρόσβασης στην αποκλειστική οικονομική ζώνη της Ισλαμικής Δημοκρατίας της Μαυριτανίας και της χορήγησης των αδειών που απαιτούνται ώστε τα σκάφη του στόλου της ΕΕ να μπορούν αλιεύουν στην εν λόγω ζώνη, μέσω της ανάπτυξης, μεταξύ άλλων, του δικτύου συμφωνιών σύμπραξης βιώσιμης αλιείας που είναι στη διάθεση των επιχειρήσεων της ΕΕ στη Δυτική Αφρική·

               ·στη συνεκτίμηση των βέλτιστων διαθέσιμων επιστημονικών γνωμοδοτήσεων και των συναφών σχεδίων διαχείρισης που έχουν εγκριθεί από τις περιφερειακές οργανώσεις διαχείρισης της αλιείας (ΠΟΔΑ) για τη διασφάλιση της περιβαλλοντικής βιωσιμότητας των αλιευτικών δραστηριοτήτων και την προώθηση της διακυβέρνησης των ωκεανών σε διεθνές επίπεδο. Οι αλιευτικές δραστηριότητες θα πρέπει να στοχεύουν αποκλειστικά τους διαθέσιμους πόρους, λαμβάνοντας υπόψη την αλιευτική ικανότητα του τοπικού στόλου και δίνοντας ιδιαίτερη προσοχή στην άκρως μεταναστευτική φύση των σχετικών αποθεμάτων.

               ·στην αναζήτηση επαρκούς μεριδίου στους πλεονασματικούς αλιευτικούς πόρους, που να ανταποκρίνεται πλήρως στα συμφέροντα των στόλων της ΕΕ όταν για τους εν λόγω πόρους ενδιαφέρονται και άλλοι ξένοι στόλοι, και εφαρμογή των ίδιων τεχνικών όρων σε όλους τους αλλοδαπούς στόλους·

               ·στο να διασφαλιστεί ότι η πρόσβαση στην αλιεία βασίζεται στην παρελθούσα και στην αναμενόμενη στο μέλλον δραστηριότητα του στόλου της ΕΕ στην περιοχή, σύμφωνα με τις πλέον επικαιροποιημένες και βέλτιστες διαθέσιμες επιστημονικές εκτιμήσεις και λαμβανομένων υπόψη των συμφερόντων των εξόχως απόμακρων περιφερειών της ΕΕ·

               ·στην καθιέρωση διαλόγου για την ενίσχυση της τομεακής πολιτικής ώστε να ενθαρρυνθεί η εφαρμογή υπεύθυνης αλιευτικής πολιτικής, σύμφωνης με τους αναπτυξιακούς στόχους της χώρας, ιδίως όσον αφορά τη διακυβέρνηση της αλιείας, την καταπολέμηση της παράνομης, αδήλωτης και ανεξέλεγκτης αλιείας, τον έλεγχο, την παρακολούθηση και την εποπτεία των αλιευτικών δραστηριοτήτων και την παροχή επιστημονικών γνωμοδοτήσεων· προαγωγή της οικονομικής δραστηριότητας και αντιμετώπιση, μεταξύ άλλων, των αιτίων στα οποία οφείλονται οι παράτυπες αναχωρήσεις μεταναστών από τη Μαυριτανία.

               ·στο να διασφαλιστεί ότι το πρωτόκολλο θα συμβάλει στην προώθηση της ανάπτυξης και της αξιοπρεπούς εργασίας, που συνδέονται με τη θαλάσσια δραστηριότητα, λαμβανομένων υπόψη των σχετικών συμβάσεων της Διεθνούς Οργάνωσης Εργασίας (ΔΟΕ).

               ·στην προσθήκη ρήτρας σχετικά με τις συνέπειες των παραβιάσεων των ανθρωπίνων δικαιωμάτων και των δημοκρατικών αρχών.

               –Ειδικότερα, το πρωτόκολλο θα πρέπει να καθορίζει:

               ·τις αλιευτικές δυνατότητες, ανά κατηγορία, που θα χορηγηθούν στα σκάφη της Ευρωπαϊκής Ένωσης,

               ·την οικονομική αντιστάθμιση και τους όρους για την καταβολή της και

               ·τους μηχανισμούς εφαρμογής της τομεακής στήριξης.

               –Σε περίπτωση που οι διαπραγματεύσεις για τη νέα συμφωνία σύμπραξης βιώσιμης αλιείας και το νέο πρωτόκολλο μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας διαρκέσουν περισσότερο από το αναμενόμενο, και προκειμένου να αποφευχθεί η διακοπή των αλιευτικών δραστηριοτήτων για μεγάλο χρονικό διάστημα, η Επιτροπή θα πρέπει να έχει τη δυνατότητα να συμφωνήσει με την Ισλαμική Δημοκρατία της Μαυριτανίας την παράταση της ισχύουσας συμφωνίας και του ισχύοντος πρωτοκόλλου για μέγιστη περίοδο ενός έτους, ενώ θα συνεχίσει τις προσπάθειες για την επίτευξη νέας συμφωνίας σύμπραξης βιώσιμης αλιείας και νέου πρωτοκόλλου σύμφωνα με τους προαναφερθέντες στόχους.

                     (1)

                        ΕΕ L 343 της 8.12.2006, σ. 4.